Azoka bilakatu zen afaria

Bihar beteko dira 50 urte lagun talde batek Gerediaga Elkartea sortzeko afari bat antolatu zutenetik.Jose Luis Lizundia euskaltzain emeritu eta elkartearen sortzailearekin bildu da BERRIA

«Ez du epikarako tarte handirik uzten», autoa aparkatu eta Jose Luis Lizundia hizkuntzalari eta euskaltzain emerituak aitorpena. Casa Nueva Astola, s/n, piso 1º Dcha. Abadiano (Vizcaya). Hori da paperetan Gerediaga elkarteak izan zuen lehen egoitza ofiziala. Lizundiaren etxea izandakoa, alegia. Etxe hau. Aurrez aurre du orain berriz; hatzaz seinalatu du. Eta ematen du eraikinak pasatu den denboraren neurria. Landa munduak inguratutako etxe berri zena, egun, pabiloi industrialek osatutako industriagune kanpoaldeko frankismo garaiko eraikin da. Ibai ondoan, etxe gris bat. Balkoia seinalatu du Lizundiak. Lantoki baten izena daramaten jertseak daude eskegita orain, baina orain 50 urtekoa da Lizundiak bertara begira gogoratzen duen giroa. «Auzoko festa zen, baina San Bizente eguna ez zen aitzakia besterik, afariak susmorik piztu ez zezan». Ekainean bilakatuko zen ofizial elkartea, baina urtarrilaren 22ko afari hartan erein zen lehen hazia. Hemen hasi zen dena. «Zazpi ala zortzi lagun bildu ginen egun hartan, eta ekainaren 7an sortu genuen ofizialki Gerediaga elkartea 11 lagunek». Baina hemen abiapuntua. Lotu urratsa urratsari, eta iazko Durangoko Azokak bildu zituen milaka eta milaka pertsonengana heltzen da bidea. Mende erdia da bihar elkartea sortzeko antolatuko lehen afari hartatik.

«Garai hartan, Euskal Herria desertu bat zen». Hori da Lizundiaren argazki orokorra. «Guk egin genuen elkartea kulturarako, ondarerako, hirigintzarako... baina betiere eskualdea aipatuaz: Durangaldea. Baina in mente izanda beti Durangaldea Euskal Herrian dagoela. Ez gara sekula izan elkarte probintzialista bat». 1965eko urtarrilaren 22ko afari hartan ere biak izan zituzten presente: mapa handia eta berta-bertakoa. Horregatik aipatu du datua Lizundiak: Astola auzoko etxetik metro gutxira zegoen Merindadeko auzitegia izan zuten mintzagaietariko bat lehen afari hartan. Bidezain etxe bilakatu nahi zutela aditu, eta horri kontra egiteko ere batu ziren Gerediaga elkartearen sortzaileak. Amestu ere ez orduan, 50 urte geroago euskal kulturgintzaren erdigune izatera helduko zen azoka ere antolatzen hasiko zirenik. Hilabete batzuk geroago helduko zen proposamena. «Leopoldo Zugazarena izan zen ekimen hori. Gerra aurretik, errepublika garaian, Gasteizen egin zen liburu azoka bat. Eta Leopoldok hura azaldu zigun elkartea sortu genuen kideoi. 1965eko azokarena euskalgintzan zebilen jendeak ez zuen espero».

Afari hura izan zen guztiaren genesia. Zazpi-zortzi kide haiek.«Ezinegon handiko jendea ginen». Euskarazko eskolak ematen aritua zen Durangon Lizundia bera, esaterako. Eta haren gisara beste kideak ere dantza taldeekin, irakaskuntzan, kulturgintzan... «Jende batek beste jende bat arrastatzen zuen. Jesus Astigarragak ezagutzen zituen astolatarrak, adibidez». Eta, hizkuntzalariaren hitzetan, funtsezkoak izan ziren Astola ahizpak. Nabarmen lagundu zuen haien presentziak giro estu hartan zirrikituak zabaltzen.

Handia zen frankismoaren mesfidantza. 1965eko zabaltze txikia aipatu du Lizundiak, halere; 24-12-1964 Legea aipatu du zehazki. «Elkarteen lege horrek irekiera eman zion erregimenari. Eta hori baliatuta sortu genuen elkartea». Ofizial izateak ez zuen esan nahi bidea erraza zutenik. Lizundiak gogoan ditu Poliziarekin izandako arazoak, esaterako, eta gogoan, halaber, kontrol estu hari ihes egiteko asmatutako trikimailuak. Elkartea sortzeko eskaera egin eta urtebetera heldu zitzaien onarpena, baina baimena heltzerako martxan ziren Gerediagakoak. Bidean zuten jadanik bigarren azoka.

Euskalgintzaren sorpresa

Gerizpe moduko bat eskaintzen zuen elkarteak giro hartan, hizkuntzalariak dioenez. «Gipuzkoan elizaren pean egon ziren ikastolak, eta Bizkaian Gerediagaren babespean izan ziren. Gauza asko bideratzeko balio izan zuen garai hartan. Kultura, historia, nekazaritza, kultur ondarea, dantza... Horietarako erreminta bat behar zela ikusten genuen, eta horretarako sortu genuen elkartea». Erakusketak antolatu zituzten, ardi-txakur lehiaketak, ezpata dantzari txapelketak, antzerki saioak, alfabetatze programak, euskara batua bultzatzeko idazle biltzarra... eta, noski, azoka. Baina ez zen ziurra hura ere aterako zenik, eta hor aipatu du Lizundiak astolatarren garrantzia. «Kontxi Astola izan zen elkarteko lehen lehendakaria, eta karlista familiakoa zen. Sinatzailea bera izan ez balitz, ez genuen egingo azoka. Susmagarritzat gintuzten han ginenetariko batzuk».

Bigarren heldu zen azoka, halere. Aurrez, pintura erakusketa bat antolatu zuten lau hiribilduetan, Durangon, Ermuan, Elorrion eta Otxandion. Eta gero heldu zen azokarena. Sorpresa gogoratzen du Lizundiak. «Gu geu izan ginen harritu ginen lehenak. Sorpresa bat izan zen euskaldunentzat. Euskal Herrian zegoen desertu kulturala izugarria zen». 1965eko Anaitasuna aldizkariko kronikak ere ematen du berritasun haren neurria. «Jai au ez da izan, gure errietan antolatuten direan beste Euskal Jaien antzekoa. Euskal Jaia esaten danean, folkloreko gauzetan geldituten gara beti: dantza, bertso, kantu... Beti azaleko gauzak. Azoka onek sakonago jokatu gura izan dau. Folklore gauzak ezetsi gura barik, euskal kultura adierazo, indartu ta zabaldu gura izan dau». Eta indartuz eta zabalduz joan zen eskaintza gero urtez urte: «Euskal jaiak garai hartan folklore jaiak izaten ziren, baina oso politizatuak, baina Leopoldo Zugazak esan zuen ezetz, hemen ezetz. Esaldia bota zuen. 'Hemen erregea liburua da, eta erregina diskoa'». Eta elkarteko gainontzeko kideak ados.

Gogoratzen du une kritiko bat ere hizkuntzalariak. Dioenez, Joseba Arregi Eusko Jaurlaritzako Kultura sailburu izan zenean azoka Bilbora eramateko proposamena ere egon zen mahai gainean. Ezetz Lizundiak. «Azoka Bilbora eramatea izango zen azoka bilbotartzea, eta Donostiakoek beste bat antolatuko zuten, eta... Eta hau ez da derbi bat, kontxo! Bizkaiaren eta Gipuzkoaren artean dago Durango, baina Durangok badu harremana Gasteizekin, eta lehenago bazen Nafarroa ere. Hiri ertain batzuek badute beren rola ere; Arrasateren edo Eibarren paper ekonomikoa, esaterako». Eta paper hori ezarri zioten Gerediagakoek Durangori ere. Hasieratik. Urtarrilaren 22ko afaritik.

Asmoak zabal, poltsa estu

11 izen aipatu ditu Lizundiak hasieran: Koldo Altzibar, Kontxita Astola, Rosario Astola, Jesus Astigarraga, Julian Berriozabalgoitia, Bizente Kapanaga, Jose Luis Lizundia, Karmen Miranda, Arrate Salazar, Salvador Solaegi eta Leopoldo Zugaza. Horiek ekainean formalki elkartea sortu zutenak, eta haietariko asko izan ziren urtarrilaren 22ko afarian. Zazpi edo zortzi, ez du gogoan zehazki zenbat Lizundiak, eta ez du gogoan zehazki zein. Argia zen guztien asmoa, halere: eskualdeko kultura, historia eta ondarea bultzatzea. «Liskarrak izaten genituen, baina liskarrak ez ziren izaten intelektualak eta ideologikoak. Diruzaina nintzen, eta, dirurik ez genuen arren, gauza asko egin nahi izaten genituen». Bihar 50 urte jarri zuten lehen platera.


Kamioi batek eta auto batek elkar jo dute Autzaganen

Istripua izan da Autzaganen, 12:00ak aldera. Ertzaintzak jakinarazi duenez, auto batek eta kamioi batek talka egin dute, Gernika-Lumorako noranzkoan. Segurtasun sailaren arabera, pertsona bat zauritu da istripuan. Suhiltzaileek atera behar izan dute autotik, eta Galdakaoko ospitalera eraman dute.

Autoa eta kamioia istripua izan den tokian daude oraindik, eta Ertzaintza trafikoa erregulatzen ari da. Auto ilarak sortu dira, eta arretaz joateko eskatu du Segurtasun sailak.


Agenda eta lehentasunak

Zeren arabera erabakitzen dute agintari politikoek ekitaldi batzuetara joatea eta beste batzuetara ez? Protagonista izatea edo taldeko aktoreak bidaltzea, egon gabe han daudela erakusteko? Egunotan badira bi gertaera, elkarrekin zerikusirik ez dutenak, baina lehentasunak agerian uzten dituztenak: armagabetzea eta Korrika. Biak gizarte zibilak, herritarrek zuzenduak eta bultzatuak.

Lerro hauek idazteko orduan jakina denagatik, ez dira ez batean eta ez bestean egongo Iñigo Urkullu Eusko Jaurlaritzako lehendakaria eta Uxue Barkos Nafarroako Gobernuko presidentea. Okerra litzateke armagabetzeko ekitaldietara ez joatea, gertaera historikoa baita, ziklo bat amaitzeko urratsa eta gizarteak eta gehiengo politiko eta sindikalak babestua —Urkulluren eta Barkosen alderdiek barne—. Korrikan metrorik ez egitea ere ulertezina litzateke. Korrika babestu dute, eta antolatzaileekin bildu dira, bai, baina Korrikaren funtsa kalean dago: elkarrekin, parez pare, orpoz orpo, euskararen alde korrika egitea da.

Edozein inauguraziotara, enpresaren urteurrenera, Espainiako errege-erreginen bisitara, elizkizunetara eta abarretara joateko erreparorik ez duten horiexek ez al dira joango, printzipioz, ez gertakari historiko bat babestera, ez eta euskararen aldarrikapena eta euskaldun izatearen ilusioa eta harrotasuna zabaltzen dituen ekinaldi nagusietako batera ere? Ez direlako protagonista nagusiak? Argazki eta titulu deserosoen beldur? Diskrezioaren izenean? Baionakoak eta Korrikak hori guztia gainditzen dute. Agintari politikoak ez dira ezinbestekoak horietan, baina lagunduko lukete.


Bolada onari segida ematen

Anaitasunak EHF kopako bigarren kanporaketako joanekoa jokatuko du gaur, Plzenen aurka, etxean. Txekiar Errepublikako talderik indartsu eta historikoenetako bat da Plzen.


Vocal Sampling taldearen kontzerturako sarrerak

Vocal Sampling taldearen kontzertua

Maiatzak 18, ostirala, 22:00etan

Azpeitiko Soreasu antzokian

SARRERA BIKOITZ BAT


Mundumira antolatzeko herritarrendako batzarra eguaztenean

Udaletxean, 19:00etan, egingo da Mundumira antolatzeko herritarrentzako batzar irekia. Bertan programaren borradorea eta herrian kokatuko diren gune desberdinak aurkeztuko dira. Horretaz gain egongo diren beharrak aztertuko dira denon artean horiei erantzuteko. Adibidez, zirkulazioa zuzentzeko laguntza beharko dela aurreikusten da.


Irazustabarrena, Zubeldia eta Tolosa, finalera

Gipuzkoako Elkartearteko Txapelketa ari da azken saioetara heltzen eta jubenil mailako bi finaletan izango dira Intxurreko pilotariak: Maite Tolosa eta Irantzu Zubeldia palaz, eta Aratz Irazustabarrena eskuz, buruz buru frontoi osoan.

Ostiralean jokatu ziren aipatutako Gipuzkoako Elkartearteko bi finalaurrekoak.

Hernanin jokatu zuten, ostiralean, 21:00etan, Maite Tolosa amezketarrak eta Irantzu Zubeldia altzotarrak jubenil mailako pala txapeleketako finalerdia Tejedor-Mujika hernaniarren aurka. Hasierako urduritasunak gaindituta, Irantzuk agindu zuen partiduan eta abantaila hori askotan baliatu zuen Maitek aurrean tantoak bukatzeko. 30-16 amaitu zen partidua. Finala dute orain zain eta han San Sebatian-Lakuntza Zizurkilgo Ziotzako pilotariak. IKustekoa izango da.

Amezketan, egun eta ordu beretsuan, Aratz Irazustabarreak jokatu zuen Zazpi Iturriko Eskuderoren aurka txapelketa bereko buruz buruko finalaurrekoa. Bikain jokatu zuen Aratzek eta duen berezko talentua begi-bistan geratu zen berriro. Izugarrizko doainak ditu alegiarrak! Jokoaren alor guztietan gailendu zitzaion Eskuderori eta 22-11 irabazi zuen. Finalean zain izango du Aizpuru asteasuarra. Manomanista oso ona da Aizpuru eta ikusgarria izango da finala.

Larunbatean, bestalde, Emakume Pilotariko ligako azken partidak jokatu ziren eta erabakia geratu zen sailkapena. Intxurreko Maialen Senperenak eta Mari Muruak zituzten beren aukerak finalurrekoetara sailkatzeko: Maialenek Amaia Ariztegi lagun ez zuen lortu Garmendia-Huizi bikotea gainditzerik (12-25); Marik eta Ariane Arrietak, ordea, nahikoa erraz irabazi zieten Goikoetxea-Pagolari (25-15). Ondorioz Mari Muruak eta Ariane Arrietak jokatuko dute finalaurrekoa Perez-Mendizabalen aurka.

Arruti-Aizpitartek ezin izan dute gaur eguardian Zubizarreta-Arangurenen jokoa hobetzea lortu eta ez dute Zizurkilgo kadete mailako txapela janzterik izan. 22-13 galdu dute, baina markagailuak erakusten duena baino partidu gogorragoa izan da. Ez da konformatzekoa baina gustura egoteko moduan dira Yeray eta Enaitz egin duten txapelketarekin. Bide batez, eskerrik asko antolatzaileei egiten duten lanagatik.


Goierri osoan ez da koronabirus kasu berririk agertu

Bakoirtasunerako albistea eman dute Osasun Sailaren gaurko datuek. Goierri osoan ez dute koronabirusaren azterketetan positibo kasu bakar bat ere atzeman. Azken egunetako tendetzia ona dela esan daiteke, kasu berriak asko ari baitira murrizten. Horrenbestez, 256ko kopuruan mantenduko da eskualdea, beste egun batez.

Zumarragako ospitalean 13 lagunek jarraitzen dute zaintzapean, baina horietako bat bera ere ez dago ZIUn. Azken egunetan ez da alta berririk izan.

Araban, Bizkaian eta Gipuzkoan, 12.810ra igo da positibo eman duten pertsonen kopurua. Gipuzkoan, koronabirusa 2.361 pertsonari atzeman diote. Azken 24 orduetan 438 test egin dituzte lurraldean, eta 19k eman dute positibo. EAE mailan, egindako test kopuru osoaren %9koa da positiboen tasa (martxoaren 24an %42koa izan zen).

AGIRIA. Osasun Sailaren txostena (2020-04-20)


Durangoko PPko zinegotziaren kontrako salaketa artxibatzea salatu dute

Gainera, Durangoko Plataforma Feministak Francisco Garate zinegotziaren dimisioa eskatu du.

Durangoko Plataforma Feministaren esanetan "susmagarria ez ezik, onartezina" da epaile batek Francisco Garate Durangoko PPko zinegotziaren kontrako salaketa artxibatu izana, eta haren dimisioa eskatu du. Etxeko langile bati sexu abusuak egitea egotzita atxilotu zuten, baina epailearen aurretik igaro ostean karguekin aske gelditu zen.

Plataforma Feministak ohar bidez jakinarazi duenez, "egoeraren larritasunaz jabetuta eta Ertzaintzak (Francisco Garate) azkar atxilotu zuela ikusita" ulergaitzak dira auzian eman diren hurrengo pausoak. Izan ere, karguekin aske gelditu eta ordu gutxira kasua artxibatu zuen Durangoko 4. Instrukzio Epaitegiko epaileak.

Hori dela eta, zinegotziaren dimisioaz gain, erasoa irmoki eta publikoki gaitzestea eta Garatek zinegotzi kargua uzteko beren eskura dituzten baliabide guztiak erabiltzeko eskatu die Plataforma Feministak Durangoko Udalari eta PPri.

Gainera, lege aukera guztiak aztertzeko eta emakume erasotuari defentsarako eskubidea bermatzea eskatu du. Halaber, babes eta elkartasun osoa adierazi dio emakumeari.

Plataformak salatu duenez, urtea hasi zenetik Durangon salatutako zazpigarren erasoa da.

Bestalde, ostegunean, 20:00etan Andra Marin egingo den kontzentrazioan parte hartzera gonbidatu dituzte herritarrak.


Salvador Gonzalez: "Etxe kaleratzeak geratzeko abiarazi dugu sinadura batzea"

Salvador Gonzalez bergararrak etxe kaleratzeekin bukatzeko lanean dihardu, Ezker Anitza eta Stop Desahucios elkarteko ordezkari moduan. Debagoienean dagoeneko 700 sinadura inguru batu dituztela aurreratu du Arrasate irratian egindako elkarrizketan, baina helburua askoz gehiago batzea da.

Sinadurak batzen diharduzue eta asteon Arrasaten egon zarete. Zela joan da?

Ondo. 160 bat sinadura batu genituen. Aurretik Eskoriatzan eta Bergaran ere izan gara eta asmoa da bailarako herri guztietan jasotzea sinadurak. Hasi ginetik 700 bat sinadura batu ditugu Debagoienean.

Estatu osoko ekimena da eta behin guztiak batuta kongresura eramango dituzue.

Bai. Espainiako Kongresuan herri ekimen legegile bat aurkeztea da asmoa etxebizitza kaleratzeak legez saihesteko. Herri ekimena Kongresuan aurkeztu ahal izateko, urriaren 30a baino lehen, 500.000 sinadura jaso behar ditugu.

Hiru helburu ezarri dituzue.

Kaleratze guztiak geldiaraztea, etxebizitzak ohikoak diren kasuetan eta ez ordaintzearen arrazoia kaltetuaren borondatearen aurka gertatzen denean; banketxearekin zorra kitatu ahal izateko, etxebizitza ordainean emateko aukera kaltetuen eskubide bat izatea; eta etxea galtzekotan daudenek etxebizitza berean bizitzen jarraitzeko eskubidea izatea, gehienez irabazien %30eko errenta ordaintzearen truke.

Halako kasu bat gertutik ezagutzen duzue.

Lankide bati gertatu zitzaion, Soraluzen. Alokabideko etxe batean bizi zen eta zenbait hilabetez langabezian egonda ezin izan zuenez alokairua ordaindu, bat batean kaleratzea planteatu zuten. Eta geratzea lortu genuen.

Debagoienean ezagutzen duzue beste kasurik?

Badira, baina ez hain larriak. Stop Desahucios elkartea sortu aurretik badakit gertatu zela kaleratze bat, baina kasua ez dut gertutik ezagutzen.

Aholkularitza ere ematen duzue.

Halako egoera baten dagoenak deitzeko guri eta martxan jarriko gara. Ematen den lehen urratsa izaten da banketxearekin negoziatzea. Baina horrek ez badu fruiturik ematen eta etxe kaleratzea badator, prozesu legala hasten da, eta horretarako elkarteko abokatuen laguntza jasoko lukete.


Trapero: «Ahal genuen guztia egin genuen galdeketa egin ez zedin»

Atzo hasi zen Kataluniako mossoek 2017ko urriaren 1ean izandako jokabidea zigortzeko epaiketa. Fiskaltzak 11 urteko kartzela zigorra eta inhabilitazioa eskatu ditu mossoen buru ohiarentzat


Suteak

Bertsolariek asmatu zuten txinparta poetikoari heltzen. Sua da bi begiradek sortzen dutena; eta gu su horren bueltan dantzan gabiltza. Errealitateak gutxi du, ordea, kondentsazio poetikotik, eta, kasu honetan, sua bera da begiradak harrapatu dizkiguna, eta gure bueltan, oso inguruan, dantzan dabilena ere sua bera da.

Galizia eta Portugal aldetik datozen irudiek ileak lazten dituzte. Sua mendian ikusteak beldurra sortzen du; herrixka bat irensten sumatzeak, beldur handia; hiri handien bihotzeraino heldu dela jakiteak, izua. Eta gertatzen ari denak galderak sortzen dizkigu erantzunak baino gehiago. Zein begirada klase du zerbaiti su eman eta su hura zabaltzen ikusi hutsez gozatzen duen gaixoak? Edo galderak izan daitezke bihurriagoak ere. Zein gaixotasun du, erre ostean lur haiek interes jakin batzuetarako erabiltzeko, mendiari su ematen dionak? Zein gaixo klaseren lana izan da hau? Batak bestea hauspotuta elkar hartzen al dute gaixo-modu batak eta besteak? Zer dio legediak babesari dagokionez eta zer zigorrari buruz?

Zorionez, tarteka poesia eta errealitatea elkarrengandik oso hurbil bizi dira. Dozena bat segundora. Bertsolariak bi begiradarenaren atariko bota baitzuen: sua da problema, zenbait basorena...


Astelehenean Urkizun, Solstizio kontzertua

21.en aldiz antolatu du Et Incarnatus orkestrak; ikusle kopuru mugatua izango du aurten, eta aurrez eman beharko da izena ondorengo loturan: https://docs.google.com/forms/d/1_T8YjaTwh_hlUCUAZ5a6slJAmlsvhBo0-JLYgmI3Rkw/viewform?edit_requested=true

Gure eskualdean gozatu dezakegun kontzertu berezienetakoa da Et Incarnatus orkestrak udako solstizioa dela eta eskaintzen duena. Musikarien musikarekin batera kontzertua hartzen duen eszenatokiak egiten du berezi, ez baita ohikoa Urkizuko Iraolako zuloa bezalako ingurune batean zuzeneko musikaz gozatu ahal izatea.

Emanaldia astelehenean, ekainaren 22an izango da, 19:30ean hasita. 21. aldiz egingo dute aurten, eta egoerak behartuta, osasun neurriak mantenduz egingo dute, hau da, maskarak jantzi beharko dituzte ikusleek, eta distantziak gorde beharko dituzte. Halaber, ikusle kopuru mugatua ere izango duela iragarri dute antolatzaileek. Horregatik, beharrezkoa izango da aurrez erreserba egitea.

Bestalde, aurreko urteetan bezala, «borondatezko diru laguntza (10€)» ordainduko da kontzertua hasi baino lehen. 16 urtez azpikoentzat doan izango dela jakinarazi dute antolatzaileek.

Zuzeneko musikaz naturaz inguratuta gozatu ostean, mokadutxo batek borobilduko du saioa, izan ere, saioaren amaieran, ohikoa den moduan jatekoa eta edatekoa eskainiko dute Urkizura gerturatzen den ororentzat.

Antolatzaileek kontzertua eskainiko duten Urkizuko gunera joateko argibideak ere eman dituzte. Tolosatik oinez joanez gero, Urkizura doazen bideak, Soldadu Kale eta San Esteban auzotik dute irteera. Behin Urkizun, Erniora doan bidea jarraitu beharko da, telekomunikazio antenaren oinarrira iritsi arte.

Autoz joanez gero, berriz, Donostiatik autobidetik, Tolosako hirugarren sarreratik sartu eta Azpeitira doan errepidea hartu behar da. Hori hasi bezain pronto, eskubira hartu behar da, Urkizu jartzen duen bidegurutzean. Ermita eta tabernak osatzen duten kaskoraino jarraitu behar da bide horretatik, eta hori igaro ostean, eskuinera irteten den bigarren pista, hormigoizkoa, hartu behar da. Telekomunikazio antenaren oinarrira eramaten du bide horrek. Hori bai, Nahiz eta han goian aparkatzeko lekua egon, Urkizutik oinez joatea gomendatzen dute antolatzaileek.


Bi peoi kontratatu gura ditu Udalak eta ingeniari teknikarien lan poltsa osatu

Bi peoi kontratatzeko deia egin du Udalak lan barik daudenendako. Baldintzak dira besteak beste, Euskal Enplegu Zerbitzuan izena emanda egotea eta Aretxabaletan erroldatua. Ingeniaritza tekniko edo antzeko ikasketak dituztenekin, ostera, lan poltsa osatu gura dute. Azaroaren 10ean bukatuko da izena emateko epea.

Hemen peoiendako eskatutako baldintzak:

Lanik gabe egotea.

Euskal Enplegu Zerbitzuan langabetu gisa izena emanda egotea.

Aretxabaletan erroldatuta egotea.

Langile bat diru-sarrerak bermatzeko errentaren (DBE) jasotzaile izan beharko du eta bestea 55 urtetik gorakoa.

Izena emateko epea eta tokia: Azaroak 10/ Lanbide.

Hemen oinarriak.

Ingeniari teknikoen lan poltsa

Ingeniari teknikoen edo antzekoen lan poltsa osatzeko, ostera, honako baldintzak jarri dituzte:

Titulazioa: Ingeniaritza teknikoa edo antzekoa.

Euskara: 3. hizkuntza eskakizuna

Izena emateko epea eta tokia: Azaroak 10/ Udaletxea.

Hemen oinarriak.


Erreka Eguna

Irailak 24, larunbata, Erreka Eguna ospatuko dute Legazpin. 11:00etatik 13:00etara, herritarrak herriko erreken garbiketa lanetan arituko dira. Amaieran parte hartu duten guztiei mokadutxo bat eskainiko zaie Azokan.


Teknologia berriei buruzko jardunaldi berezia, gaur, EiTBn

EiTB Taldeko telebista, irrati eta eitb.eus webguneakn teknologiaren arriskuak eta aukerak aztertuz eduki bereziak izango dituzte

Gaur, apirilak 4, EiTBko hedabideetan arreta berezia eskainiko die teknologia berriei. Gizartearen garapenaren gakoa dira gaur egun informazio eta komunikazio teknologia berriak, baina hauen erabilera desegokiak arriskuak izan ditzake, teknomenpekotasuna eta ziberbullyinga, besteak beste. Honen harira, teknologiak gure bizitzan duen eragina aztertzeko, programazio berezia prestatu du EiTBk.

Telebistan, ETB1eko 'Egun On Euskadi' eta ETB2ko 'En Jake' eta 'Ahora' tarteek teknologiaren arriskuak eta aukerak aztertuko dituzte. Irratiei dagokienez, Radio Euskadiko 'Graffitti' eta 'La Mecánica del Caracol', Euskadi Irratiko 'Faktoria' eta 'Mezularia' eta Radio Vitoriako 'El Mirador' eta 'Araba Gaur' saioek teknologiaren inguruko erreportaje, elkarrizketa eta eduki bereziak eskainiko dituzte. Gainera, eitb.eus-eko teknologia webguneak jardunaldiko eduki guztiak bilduko ditu.

Telebistan programazio berezia

ETB1eko 'Egun On Euskadi' saioan, Estepan Aldamiz-Etxebarriak Itziar Cenoz, IK4 Tekniker enpresako marketin eta komunikazio arduraduna elkarrizketatuko du. Gonbidatuak robot txiki bat ekarriko du platora eta haren funtzionamendu eta ezaugarriak azalduko ditu.

ETB2ko 'En Jake' saioan berriz, Xabier Lapitzek Arantza Tapia Eusko Jaurlaritzako Ekonomiaren Garapenerako sailburua elkarrizketatuko du Gasteizen, eta adituen mahai-inguruan, industria 4.0ari buruz arituko dira. Arratsaldeko 'Ahora' saioan, bestalde, Humberto Bustince Nafarroako unibertsitateko katedraduna eta adimen artifizialean adituarekin arituko dira, eta teknologiaren garapenak ekarri ditzakeen onurak eta kalteak aztertuko dituzte mahai inguruan.

Irratian programazio berezia

Euskadi Irratian, 'Faktoria' magazinak Zibermanagerrak izango ditu hizpide, eta gainera, ikastetxeetan, gaztetxoen artean elkar laguntzeko, ikasleak irakasle bihurtzen dituen programa berri bat ezagutuko dute. Arratsaldeko'Mezularia' saioan, eraldatze digitala eta enpresek bizi duten digitalizazioaz arituko dira. Estatu mailan, eraldatze digitalean aitzindari izan diren enpresak saritu dituzte, eta tartean, badira sei enpresa euskaldun. Haien lekukoak bilduko ditu saioak erreportaje berezi batean.

Radio Euskadin, 'Graffitti' saioak industria 4.0. gaia izango du hizpide. Symplio Lifestyle Technologies eta Sistepant enpresa bizkaitarrek Industria 4.0 rako irtenbide teknologikoak sortu eta martxan jartzeko konpainia bat eratzeko akordioa sinatu dute, eta haiekin arituko dira akordioaren nondik norakoak gertutik ezagutzeko. Horrez gain, 'La Mecanica del Caracol' saioak grafenoa, etorkizuneko material industriala, izango du protagonista. Izan ere, asteburu honetan Bartzelonan gaiaren gaineko feria garrantzitsua egin dute, eta bertatik bueltan, Graphenea enpresako kideekin arituko dira.

Amaitzeko, Radio Vitoriako 'El Mirador' saioak teknologia berrien aukera eta arriskuen inguruko solasaldia eskainiko du, eta besteak beste, Iruri Knörr gaian adituaren partaidetza izango dute. Horrez gain, 'Araba Gaur' saioaren lehenengo edizioan Miñano Parke Teknologiokoko CIC Energigune ikerketa zentroko Jose Castellanos kideari elkarrizketa eskainiko dute.


Hamaika positibo atzeman dituzte Gipuzkoako zaharren eta desgaituen hiru egoitzatan

Koronabirusak kutsatutako horietatik, bederatzi osasun-egoera onean daude; beste biak "ahulago daude, aurretiko patologia batzuengatik".

Hamaika koronabirus-positibo izan dira ostegun honetan Gipuzkoako zaharren eta desgaituen hiru egoitzatan, Aldundiak jakinarazi duenez. Horietatik, bederatzi osasun-egoera onean daude; beste biak "ahulago daude, aurretiko patologia batzuengatik".

Eider Mendoza bozeramaileak ohar bidez zehaztu duenez, Tolosako Iurramendi zahar-etxean lau kasu atzeman dituzte, beste sei desgaituen etxe batean, Hondarribian, eta bestea Donostiako Berriz 1 zentroan.

Bozeramaileak "lasaitasun" mezua helarazi nahi izan die zentro horietan dauden herritarren senideei. Azaldu duenez, Aldundiak gaixoen senideekin hitz egin du; positibo eman dutenak "isolatuta daude, protokoloari jarraituta".

Ezarritako araua beteta, "egoitza horietan dauden beste herritarren arteko eta langileen arteko kutsadura saihesteko aurreikusitako neurri guztiak hartu dira", bai eta gainerako herritarrak ez kutsatzeko neurriak ere. Mendozak azaldu du kasuak atzeman dituzten egoitzetako gainerako egoiliarrak "osasun-egoera onean" daudela; nolanahi ere, "osasun-kontrol handia ari zaie egiten".

Jarraipen sakona

Osasun-langileek jarraipen sakona egingo diete gaixoei, osasun-egoera kontrolatzeko, "eta beraiek hartuko dituzte erabakiak", azpimarratu du Mendozak. Bozeramaileak gogora ekarri du Gizarte Politiketako Sailak sareko egoitza guztietara bidali zituela kasu hauetarako prebentzio- eta euste-protokoloak.

Arauaren asmoa da "zentroak ahal den neurrian modulatzea, moduluen arteko barneko joan-etorria debekatuz, prebentziozko eta garbitasun-neurriak muturrera eramanez, eta hondakinak behar bezala kudeatuz. Halaber, Osakidetzak zehaztutako banakako babes-ekipoen erabileraren kudeaketa egokia ere bermatu nahi du".

Testuinguru horretan, Mendozak esan duenez, Aldundiaren sareko zentro guztiek jaso dituzte banakako babes-ekipoak: "Egun, guztira, 7.000 herritar daude egoitza horietan", adierazi du.

Halaber, zentroetarako egutegi-planak abiatu dituzte, langileak antolatzeko, eta familiekin eta administraritzekin komunikatzeko.

“Neurri guztiak hartzen” jarraituko dute

Dena den, ohartarazi du "egoera oso aldakorra" dela eta "egokiak diren neurri guztiak hartzen" jarraituko dutela, "bai prebenitzeko, baita eusteko ere, egoerak hala eskatuta".

Informazioa osatzeko lanean ari gara...


Asteburuan Elkanori egingo dioten omenaldian ez parte hartzeko eskatu diote EHUri

Unibertsitateko hainbat sindikatuk eta elkartek "militarismoarekin elkarlanean ez aritzeko" galdegin diote unibertsitate publikoari.

EHUko Saltillo eskolaontziak Espainiako armadarekin batera parte hartuko du Juan Sebastian Elkanori asteburuan egingo dioten omenaldian, eta unibertsitate publikoak ekitaldi horretan izatearen kontra agertu dira unibertsitateko hainbat eragile. Elkarretaratzea egin dute Bilbon, Ingeniaritza Eskolaren parean. Protestan parte hartu dute LAB, Steilas eta ELA sindikatuetako unibertsitateko ordezkariek, Ikasle Abertzaleak-ek eta Mugarik Gabeko Ingeniaritza elkarteak. Horiez gain, han izan dira Ernai gazte erakundea eta Ongi Etorri Errefuxiatuak plataforma ere. Guztiek EHUri eskatu diote "eten" dezala "elkarlan oro" militarismoarekin. Eskari bera egin zioten unibertsitateari 142 irakaslek eta langile joan den astean, BERRIAk argitaratu zuen iritzi artikuluan.

Juan Sebastian Elkanok munduari bira eman zion espedizioaren bosgarren mendeurrena ospatzeko, Elkano Zeruertza ekitaldia antolatu du Regata Costa Vasca elkarteak. Ekitaldi horren antolaketarako lankidetzan aritu dira hainbat eragile. Besteak beste, EHU, Espainiako armada eta hainbat elkarte eta enpresa; "baten bat armagintza ekoizpenari lotutakoa", manifestariek irakurri duten komunikatuak nabarmendu duenez. "EHUren Saltillo eskolaontziak zeharkaldi bat egingo du beste ontzi batzuekin batera; esaterako, Espainiako armadako Juan Sebastian Elcano eskola ontziarekin". Armadako ontzia larunbat iluntzean iritsiko da Getariako portura (Gipuzkoa), eta igandean bertan izango da. Astelehenean eta asteartean, berriz, Getxoko portuan (Bizkaia) izango da.

Elkarretaratzean izan diren eragileek salatu dutenez, "ez da lehenengo aldia EHU Espainiako armadari eta armagintza industriari lotuta ageri dena". Beraz, adierazi dute asteburuko ekitaldiak ez dituela "harritzen", baina "sumindu" egiten dituela. Komunikatu batean salatu dute EHUk Espainiako armadarekin batera parte hartzeak "normalizatu" egiten duela "ontzi militar bat euskal kostaldean izatea". Haren esanetan, "Espainiako indar armatuak zenbait euskal erakunde erabiltzen ari dira, hitzaldi eta bisiten bitartez, beren presentzia eta jarduna Euskadin normalizatzeko".

Hori dela eta, ekitaldian parte hartzeko erabakia bertan behera uzteko eskatu diote EHUri, eta unibertsitateko gobernu taldeari galdegin diote "gaitzets" dezala parte hartze hori. Horrez gain, "antimilitarismoaren balioak sustatzeko" eskatu diote, eta "eten" ditzala indar armatuekin eta armagintza ekoizpenari lotutako enpresekin dituen harremanak.

Protestaren antolatzaileek gaineratu dute joan den hilean, EHUren gobernu kontseiluan, Saltillok Elkanoren omenaldian izango duen parte hartzeari buruzko azalpenak eskatu zirela. "Ez zen erantzunik izan. Horrenbestez, ulertzen dugu gaiari buruz gehiegi ez hitz egitea lortu nahi dutela".

Ekitaldiaz harago, eztabaidaren muina unibertsitate ereduari buruzkoa dela ohartarazi dute manifestariek. "Unibertsitatearen eredua salatzen ari garen jardueretan ere islatzen da". EHUren funtzioak "euskal gizartearen beharrei erantzutea" izan behar du, deitzaileen iritziz, eta erakundearen jarduera "hitz soiletan gelditu ezin diren balioetan oinarritu behar da".

Elkanoren espedizio sonatua hasi zela 500 urte bete direla eta, hainbat ekitaldi ari dira antolatzen marinelaren omenez. Hainbat sektoretako ehun bat eragilek Elkanori Bira ekinbidea sortu dute Elkanoren gaineko "gogoeta kritikoa" sustatzeko. "Orain arte historiak isilarazitakoak" lehen lerrora ekarri nahi dituzte: "emakumeak, herri indigenak eta inperialismoaren kalteak zuzenean sufritu eta sufritzen dituztenak".


Krokombo DJak gaur Tilosetan, Igandeko Sargoriaren

47garren

erasoan

Igor eta Arri Krokombo DJak ariko dira gaur Tilosetako kioskoan musika jartzen, Igandeko Sargoriaren 47garren erasoaren barruan. Bi lagun hauek Molotoff irratian Krokombo Potombo umorezko saioa egiten dute igande arratsaldetan, baina gaurko igandea beste zaletasun batekin okupatuko dute: musikarekin. Musika elektronikoa eta reggae-dub doinuak jarriko dituzte nagusiki, beti bezala 18:00etatik 20:00etara.


Idoia Buruaga Elorrioko alkate izatea ahalbidetuko duela jakitera eman du Herriaren Eskubideak

Herriaren Eskubideak prentsa ohar bidez jakitera eman duenez, zapatuan abstenitu egingo dira eta horrekin EH Bilduk gobernatzea ahalbidetuko dute.

"Hainbat puntutan bat gatoz, eta ahal den neurrian elkarrekin lan egiteko prest gaude", adierazi dute Herriaren Eskubideko kideek. Bestalde, EH Bildurekin bat ez datozen puntuetan oposizio arduratsu eta konstruktibo bat egingo dutela azaldu dute.


Gorka Izagirre eta Ramon Beloki, lorezain Zizurkilen

Bi urte inguru daramate herriko txokoak edertzen eta txukun mantentzen. Gustuko dute euren lana, baina orokorrean herritarrek lore eta landareak oso gutxi errespetatzen dituztela diote.

Orain urte batzuk lantoki berean aritu ziren lanean Gorka eta Ramon, eta hantxe ezagutu zuten elkar. Hangoa bukatu eta beste lan batzuetan aritu ondoren, Iratze Lorazaintzan langileak behar zituztela jakin eta Ramoni hots egin zion Gorkak, eta halaxe hasi ziren bertan. “Egia esan, eskertzen da lanean konfiantzako pertsona bat izatea, lan egingo duena eta behar denean aurpegia emango duena”, gaineratu du Ramonek.

Udan sartu berri gara, eta sasoi honetan belarra mozten lan asko izaten dutela aipatu dute. “Hesiekin ere lan asko izaten dugu garai honetan. Negu aldean belarra nahiko geldi egoten denez lasai samar aritzen gara, baina udan belarrak eta hesiek lan asko ematen dute; horregatik, mantentze lanak izaten dira nagusi garai honetan”, azaldu du Gorkak.

Urtearen hasieran loreak jartzea tokatzen da. “Landareak txiki-txikiak direnean ekartzen dizkigute, behatz muturraren tamainakoak direnean, eta zehar landatu egiten ditugu Asteasun ditugun negutegietan. Lehen loreontzietara pasatzen genituen, baina orain zuzenean mantetan jartzen ditugu negutegietan ureztatze sistema batekin, gero manta horietan ekartzen baititugu landatu behar diren tokiraino, eta ez ditugu ukitu ere egiten momentu hori iritsi arte”, argitu dute. Behin mantetan prestatuta dituztela, garaia heltzen denean, aurretik jarrita zeuden lore guztiak kendu eta berriak kolpe batean jartzen dituzte. Enpresa guztiko langileek elkarrekin egiten dute lan hori Zizurkilen, Villabonan, Anoetan eta Alkizan. Urte amaieran, berriz, udako loreak erretiratu eta negukoak jartzen dituzte.

Lore bakoitza bere tokian

Herriko lorategietan hainbat lore mota ezberdin ikusten da, kolore eta tamaina guztietakoak, eta aukeraketa hori hainbat faktoreren arabera egiten du Iratze Lorazaintzak. “Ordenagailu bidez osatzen da proiektua”, azaldu du Gorkak. “Koloreak oso kontuan hartu beharrekoak dira, baita tamaina ere; lore handi bat txikiago baten ondoan jarri eta lehenak bigarrena tapatuko badu, aldatu egin behar da kokapen hori”. Dena den, loreak jartzerakoan urtero patroi berdintsua erabiltzen dela diote; beharbada loreen kolorea edo tamaina alda liteke, baina barietateari dagokionez ez da urte batetik bestera ezberdintasun handirik egoten, hemengo klimara ondo egokitzen direnak izaten dira, irauten dutenak.

Eta noski, gauza gehienekin gertatzen den bezala, diru kontuek ere zeresan handia dute. “Hautatzen den lore motaren arabera asko alda daiteke aurrekontua; ez da gauza bera osin bat jartzea edo lore ikusgarriago bat aukeratzea, eta ikusgarritasun hori nahi bada, lan gehiago eta, ondorioz, diru gehiago behar da”. Beraz, udaletxe bakoitzak herriko lorategietan gastatu nahi duen aurrekontuaren arabera egingo da plangintzan hori. “Batzuek gehiago eta besteek gutxixeago, udaletxe guztiek irudi ona eman nahi dute. Alkatetza bat izan edo bestea izan, guztiek herri inguruak ahal bezain politen eduki nahi dituzte, jendeak alde horretatik inolako kexarik izan ez dezan. Horretarako, mantentze lan txukunak eskatzen dituzte, eta eskatzen duten hori eskaintzen duten aurrekontuarekin bat ez badator, hortxe sor daitezke komeriak”. Zenbait kasutan, diru gutxiren truke zerbitzu zabala nahi izaten dute, eta hori bermatzea oso zaila dela diote lorezainek.

Bestetik, krisiak ere izan du eraginik sektore honetan, Udal jakin batzuek lorategietara bideraturiko aurrekontuak nabarmen egin baitu behera urte batetik bestera. “Dena den, Udalek konfiantza ere nahi izaten dute, alegia, enpresa batek ondo lan egiten badu, nahiz eta beste batek zerbitzua 3000 euro merkeago eskaini, nahiago izaten dute zertxobait gehixeago ordaindu, batez ere, herritarrak enpresa horrek egindako lanarekin gustura badaude”, gaineratu dute.

Herritarren jarrera

Badirudi, orokorrean behintzat, herritarrak gustura daudela lan horrekin. “Herria txukun daukagula, ondo mantentzen dugula eta antzekoak entzuteak poza ematen du. Dena esan behar bada, zenbait tokitan egoskorkeria batzuk ere botatzen dizkigute, ‘begira nola dauzkazuen landareak!’ eta gisakoak, baina tira, beti egongo da zure lana gustatuko ez zaion jendea, beraz, kritikak onartu eta kito”.

Baina, horrekin batera, herritarrek landareak oso gutxi errespetatzen dituztela gaineratu dute Gorkak eta Ramonek. “Adibide bat jartzearren, Ugare auzoko paseoan biribilgune txiki bat dago. Loreak jarri genituenean ‘zein lore politak’ esan zuen jendeak, baina handik hiru egunera loreak zapalduta zeuden, eta txakur kakez beteta. Askotan ikusten ditugu loreak puskatuta, lapurtu ere egiten ditu jendeak, eta hori oso tristea da”, dio Ramonek. “Ugareko biribilgunea oso txikia da; hainbeste kostatzen al zaio jendeari erditik pasa beharrean alboetatik joatea?”.

Txakurren kakekin arazo handi samarra dutela nabarmendu du. “Jendea ez da konturatzen txakur kakak uzten dituzten zenbait tokitan gero guk eskuekin aritu behar dugula lanean, edo pitarekin, eta azken horrekin lanean hasten zarenean erabat zipriztinduta geratzen zara; zikina da esatea, baina halaxe da. Belarra mozteko makina pasa dezakegun tokietan berdin-berdin zait kakarik badagoen edo ez, baina sasi-garbitzeko makinarekin edo eskuekin aritu behar dugunetan…” azaldu du Ramonek.

Gorka bat dator Ramonek dioenarekin. “Jendea ez da horretaz ohartzen. Lagun batek zera esan zidan behin, ‘hoa Iruñera eta ikus ezak nola dauden hango lorategiak. Sandaliak eskuan hartu eta hondartzan bezala paseoan ibil haiteke oinutsik, edo lurrean etzan eta irakurtzen egon haiteke lasai asko, ez zagok inolako zikinik hango lorategietan’. Hori zergatik? Bere garaian egundoko isunak jarri zirelako. Hori ere muturreko egoera dela uste dut, baina herritarrek gehiago errespetatu beharko lituzke lorategiak. Orain arte Joxe Arregi plazakoa nahiko garbi mantendu izan da, baina gaur goizean txakur kaka mordo bat aurkitu dugu bertan eta, gainera, guztiek txakur berberarenak ziruditen. Baten batek zakurren bat ekarri berria izango du, eta hantxe, kaka guztiak. Gero jendeak lorategi politak nahiko ditu baina…”.

Jendearekin oso gertuko harremana

Lorezain lana gustuko dutela aitortu dute Gorkak eta Ramonek. “Gauza ezberdin asko egiten da: loreak landatu, hesiak txukundu, belarra moztu, kimatze lanak… Egunero belarra mozten ariko bagina aspergarria litzateke, baina egitekoak aldatuz gero, lan polita da”.

Ofizio guztiek dituzte, ordea, alde on eta txarrak, eta lorezainen kasuan bizkarreko arazoak aipatu behar dira, askotan dezenteko karga duten tresnak gainean hartuta aritzen baitira lanean. “Ni orain bidegorrian ari naiz haize-makinarekin eta honen karga nabaritu egiten da azkenerako. Sorbaldetatik dezente sufritzen da”, dio Ramonek. Ohikoak izaten dira bizkarreko lesioak lan honetan dabiltzanen artean: Gorkak lunbalgia bat izan omen du, Ramonek, oraingoz, ezer ez. “Dena den, gorputza ohitu egiten da, eta hasieran oso nekagarri suertatzen zena arinago bihurtzen da denborarekin”, aipatu du Gorkak.

Eguraldiak ere egin lezake lan hau atseginago edo zakarrago. “Zenbaitetan euripean aritu behar izaten da, edo bazkalostean udako eguzkiaren azpian, baina tokatzen dena hartu beharra dago”, onartu dute. Hala ere, orokorrean, lan atsegina eta eramangarria dela diote, “gainera, jendearekin oso gertuko harremana daukagu, askotan hurbiltzen baitzaizkigu hau edo bestea esatera, eta gustatzen zaigu hori”.


Urtubiaren hitzaldia bertan behera gelditu da

Gaur arraldeko 19:00etan, CNTk bere 100.urteurrenaren ospakizunen barruan antolatuta zeukan Lucio Urtubiaren La Revolucion por el tejado hitzaldia bertan behera gelditu da.

CNT Gipuzkoa bere web orrialdean informatu duenez Manuel Lekuona kultur etxean hitzartuta zuen zita kitatu behar izan dute hizlariaren arazo pertsonalengatik.


Borobil gorriak

Egun zehatzen zain igarotzen dugu bizitza. Egun batzuk besteak baino garrantzitsuagoak izango bailiran. Sukaldeko paretan zintzilikatzen dugun egutegian kolore gorriz borobildutako zenbaki dira zenbait egun. Borobiltzerakoan, espazialki eta tenporalki urruti geratzen diren zifrak.

Bitarteko hilabete, aste, egunak, zubitzat hartzen ditugu. Benetako eguna borobilaren barrukoa delakoan. Egun batzuk besteak baino egunago direlakoan. Nekeza egiten zaigu borobildutako egunik gabe bizitzen. Nekeza egunerokoa borobiltzen, gaurra kolore gorriz pintatzen. Hala behar luke agian, edo ez. Baina kosta egiten zaigu.

Litekeena da gizakiak egun batzuk besteak baino egunago sentitu behar izatea. Garai batzuk besteak baino bereziago jo behar izatea. Hori delako agian ilusioa, bizipoza, amestea, ekartzen diguna. Litekeena da egunerokoari bizitza gehiago ateratzeko, bizitza borobil gorriz barnebildu behar izatea. Ilusioz bizi baita pertsona.

Arrakalak, borobildutako egunaren eta aurretiko egunen arteko desorekak sortzen ditu. Azken emaitza baino garrantzitsuago, bidea. Bai behintzat azken emaitza bezain garrantzitsua. Bideak egiten gaituelako. Bidean sortutako ilusioak ematen diolako bati lan egiteko arnasa. Eta bidean egindako lanak, indarra, ziurtasuna. Borobildutako egunak sortzen ditu kezkak, beldurrak, ezinegonak. Eta horiek gainditzean hazten da bat. Pertsonalki. Bidean eroriz, eta altxatuz. Borobildutako eguna etortzearen beldur baino gehiago, etortzeko desioz sentiarazteko tresna da bidea.

Eta boligrafo gorria eskutan hartzen den egunean, urruti geratzen bada ere borobildutako zifra, iritsi egiten da. Beti iristen da. Eta iritsi bitartean igarotako gozamen, sufrimendu, ilusio eta beldur guztien ostean, eguna pasa egiten da. Iritsi eta pasa. Eta bat ohartzen da ez dela mundurik bukatzen.


Espainiako txapelketa irabazi dute Patxi Meokik eta Luciano Mitxelenak

Meoki elizondarra Master 50 mailan nagusitu da eta Mitxelena lesakarra Master 60 kategorian

Espaniako Iraupen-txirrindularitzako txapelketa jokatu da asteburuan Murtzian eta Patxi Meoki elizondarra Master 50 mailan nagusitu da eta Luciano Mitxelena lesakarra Master 60 kategorian. Urrezko dominak eskuratuta itzuli dira etxera.

Espaniako Iraupen-txirrindularitzako txapelketa jokatu zen joan den asteburuan Murtzian eta Bidasoa taldean ari diren txirrindulariak fin ibili ziren. Bero haundiarekin ibili behar izan zuten, baina ez ziren horregatik gibelean gelditu.

Master 50 kategorian Patxi Meoki elizondarrak lasterketa irabazi eta urrezko domina eskuratu zuen. Gauza bera egin zuen Luciano Mitxelena lesakarrak Master 60 kategorian. Aipatzekoa da, apirilean erori baten ondorioz Meokik lepauztaia hautsi zuela, eta lau hilabete beranduago Espainiako txapeldun izan da.


Jokin Alberdi txapeldun, Oñatiko ziklokrosean

Jokin Alberdi zizurkildarra, kadete mailako lehendabiziko postuan sailkatu zen atzo, Oñatiko ziklokrosean. Andoaingo Txirrindulari Eskolako kidea da Jokin eta Euskadiko selekzioarekin ari da egiten ziklokros denboraldia. Maila bikaina erakusten ari da lasterketa guztietan sailkapen onak lortuz. Zorionak!


Gillen Oarbeaskoa: "Hematologia arloan, minbiziaren inguruan ikertzea da nire helburua"

EHUko Medikuntza fakultateko Gillen Oarbeaskoa durangarra bigarren gelditu da barruko mediku egoiliar izateko MIR azterketan. Urtarrilean egindako proban, 12.199 ikaslek parte hartu zuten, eta durangar gazteak 191,33 puntu eskuratu zituen. Orain, Madrilgo Gregorio Marañon ospitalean erresidentzia egiten dabil. Etorkizunean, ikerkuntzan jardun gura du. Konstantzia eta ahalegina dira Oarbeaskoaren arrakastaren gakoak. Azterketa prestatzen ibili den hilabeteetan egunean hamabi ordu eman ditu liburuen aurrean.

Zelan aukeratu zenuen medikuntza ikastea?

Betidanik izan dut medikua izateko gogoa. Ilusio hori nuen. Hala ere, batxilerrean asmo hori aldatu nuen, eta ia-ia Farmazia ikasketak egiten hasi nintzen. Ikerkuntzan aritu nahi nuen, eta uste nuen horrela errazagoa izango zela. Ikastolako orientatzaileak esan zidan Medikuntzatik errazagoa izango zela.

Zenbat urte eman dituzu ikasten?

Karrerako sei urteak eta, barruko mediku egoiliar izateko azterketa prestatzen, ekainetik urtarrilaren 31ra arte.

Bide gogorra izan da?

Bai, asko exijitu behar diozu zeure buruari, eta zugandik asko espero dute.

Presio handia sentitu duzu?

Nik ez nuen hainbeste exijentzia, baina beti saiatzen zara zeure onena ematen. Neure burua gainditu gura nuen, beraz, esfortzu pertsonal bat izan da.

Zelan prestatu duzu azterketa?

Ekainaren 21ean hasi ginen, eta urtarrilaren 30ean izan genuen azken eskola. Akademian hasi nintzen prestatzen, lagunekin eta neska-lagunagaz egunean hiru ordu. Gero, zazpi-zortzi ordu ikasten pasatu ditut. Beraz, guztira, gutxi gorabehera hamabi ordu eman ditut egunean ikasten.

Emaitza hori espero zenuen?

Nahiko nota ona espero nuen, baina ez hain ona. Nire espezialitatea egiteko nota nahikoa izan gura nuen. Lehenengo 500 edo 100 sailkatuen artean egoteko esfortzu handia beharrezkoa da, baina hortik aurrera bigarren gelditzeko zorte apur bat ere behar da. Beti dago azterketan erantzuten ez dakizun galderaren bat edo gaizki idatzita dagoen bat, eta zure interpretazioa egokia izatea zorte kontua da.

Hainbeste ahalegin eta gero, bigarren gelditu zarela jakitea itzela izan behar da.

Lagun baten bidez ezagutu nuen emaitza, eta harritu egin nintzen. Poztasun handia izan zen.

Azterketa honen ostean zer bide hartu duzu?

Orain espezialitatea egiten nabil. Lau edo bost urteko kontratu bat da espezialitatea, medikuntzan ikasten jarraitzeko aukera bat.

Espezialitatea non zabiltza egiten?

Madrilgo Gregorio Marañon ospitalean hasi naiz, Hematologia Sailean.

Ikerkuntzan jardun gura duzu, baina bereziki zer ikertzen?

Hematologia arloan, minbiziaren inguruan ikertzea da nire asmoa.

Medikua izateko bokazioa behar dela uste duzu?

Nik uste dut baietz. Espezialitate batzuk eramangarriagoak diren arren, orokorrean lan oso gogorra da. Jendea hil egiten da, eta gaixoen sufrimendua ikusten duzu. Ez dago hori ordainduko duen dirurik. Nik uste dut norbera jendeari laguntzeko prest egon behar dela. Horixe da mediku baten oparirik handiena: jendeari laguntzea.

Medikuntza ikasketetan, zati handi bat euskaraz ikasi duzu.

Lehenengo zikloa bai. Bigarrenean zailagoa da, ikasgai batzuk bakarrik daudelako euskaraz.

Sarritan entzun dugu, Osakidetzako oposizioetan euskara saritzen denean, batzuek mediku onak gura dituztela, eta euskara jakitea ala ez jakitea ez dela garrantzitsua. Zer deritzozu horri?

Arazoa ez dut horrela ikusten. Kontua da, ikastean, esate baterako, kanpoko irakaslerik ezin dela etorri. Baina hori, edozein hizkuntzatan gertatzen da. Ingelesez dakien bat ere ezingo da etorri gaztelaniazko eskolak ematera, gaztelaniaz ez badaki.

Euskaraz ikasten duzuen askok frogatu duzue ondo prestatuta zaudetela. Beraz, bi faktoreak batzen dituzue.

Gauza bat hizkuntza da, eta beste bat mediku ona izatea. Gainera, hizkuntzaren argudioa ezin da baztertzailea izan.

Liburu artetik irten, eta orain aurrez aurre egingo duzu topo pazienteekin.

Hori da gutxien praktikatu duguna. Esaten da esperientzia dela zientzia guztien ama. Baina hori edozein lanbidetan gertatzen da. Turismo arloan edo kazetaritzan, esate baterako, berdin gertatzen da. Unibertsitatean, praktiken arloa gehiago jorratu beharko litzateke. Praktika gehiago egon beharko lirateke autonomia handiagoagaz.

Ikerkuntzan jarduteko kanpora joatea gustatuko litzaizuke?

Ez dut ezinbesteko ikusten kanpora joatea. Kanpoko ospitale batean jorratu nahi duzun gai hori hobeto landu ahal baduzu, ondo iruditzen zait bertara joatea. Helburua ahalik eta hoberen prestatzea bada, ez du inporta nora mugitzen zaren, ezta hemen gelditzen zaren ere.

Ikertzaile onenak kanpora joaten direla esaten da. Horrela da?

Medikuntza arloan, estatuan mediku oso onak daude, mundu mailan erreferentzia direnak. Beraz, horretaz ezin gara kexatu, hobetzeko lan handia egiteko dagoen arren.


'Puro vicio', 'Jostunak' eta 'Hogar dulce hogar' filmak ikusgai asteburuan Soreasun

Zapatutik astelehenera bitartean, bi film eta dokumental bat emango dituzte Soreasu antzokian. Batetik, Jostunak dokumentala emango dute zapatuan, hilak 11, 18:30ean. Ondoren, 21:30ean Puro vicio filma ikusi ahal izango da. Igandean 19:00etan emango dute Puro vicio pelikula; eta astelehenean ere ikusi ahal izango da, 21:30etik aurrera. Igandean, gainera, gaztetxoei zuzendutako Hogar dulce hogar filma eskainiko dute, 16:30ean.

Puro vicio 2014an AEBtan egindako filma da. Paul Thomas Anderson da zuzendaria eta hurrengoak dira aktoreak: Joaquin Phoenix, Josh Brolin, Katherine Waterston, Owen Wilson, Reese Witherspoon, Benicio del Toro, Joanna Newsom, Martin Short, Hong Chau, Jena Malone, Jordan Christian Hearn, Michael K. Williams, Martin Donovan, Peter McRobbie, Serena Scott Thomas, Belladonna, Eric Roberts, Maya Rudolph, Jeannie Berlin, Sasha Pieterse eta Keith Jardine.

Hogar dulce hogar, berriz, aurten AEBtan estreinatutako filma da. Tim Johnsonena da animaziozko filmaren gidoia.


Emotio ahots txurien talde ordiziar berriak Zaldibian abestuko du

Emotio abesbatzak 2016ko irailaren 30ean ekin zion bere bideari. Ordizian sortu zuten, Debora Herrero abeslari eta koru-zuzendariaren gidaritzapean. Ahots txurien taldea da, belaunaldi askotako emakumezkoek osatua.Batetik, Urdanetako Ahotsak haur abesbatzan ibilitako gaz-teak sartu dira. Bestetik, haien amak eta amonak. Hirugarren iturria Herreroren ikasle izandakoak kantariak dira.Helburu asko jarri dituzte: kantatzeko zaletasunari eustea, kultura bultzatzea, kantuaren adierazpen artistikoaren gozamenaz ohartzea, bertako eta kanpoko folkloreak lantzea, eta pertsonaren garapen integrala.Zaldibiako antzokian, etziEmotiok Zaldibiako Herri Antzokian kantaldia egingo du, ostiralean 18:30ean. 11 pieza abestuko dituzte. Abeslariez gain, Angel Etxebeste (kontrabaxua), Jesus Mari Andres (kaxoi flamenkoa), Debora Herrero (pianoa), eta Natale Oria eta Intza Eskisabel dantzariak ariko dira.


Hamaseigarren urtemuga ospatzen ari dira Zestoako Gisasola egoitzan

Zestoako Gisasola egoitzako kideak hamaseigarren urtemuga ospatzen ari dira joan zen larunbataz geroztik. Hainbat egitasmo antolatu dute egoitzako kideek aste osorako, eta, besteak beste, haurren musika emanaldiaz, San Joan suaz, bazkariaz, lehiaketez eta abarrez gozatu ahal izango dute. Zapatuan, esaterako, San Joan sua egin zuten egoitzaren aurreko zelaian, eta jende ugari izan zen bertan.

Hona hemen larunbat arratsaldeko irudiak (Argazkia: Gisasola egoitza):


Airea garbitzen dauen bonbillea

Bitxia da benetan Holandako enpresa batek ekoiztu dauen bonbillea. Kontsumo txikiko bonbillea da eta merkatuan dagozanek baino bizi ziklo luzeagoa dau. Ezaugarriok ez dira harritzekoak, baina bonbilla holandarrak ezohikoak diran beste onura batzuk be badakarz. Kea, hautsa eta polena kentzen ditu eta, ondorioz, alergiak ekiditen ditu eta airea garbitzen dau.


Podologo zerbitzu berria izango da

Amezketako Udalak jakinarazi duenez, podologoaren zerbitzu berria hasiko da abenduaren 16an, orain artekoak zerbitzua utzi egin duelako.

Ordutegia 09:30etik aurrera izango da. Txanda hartzeko orria, orain arte bezala jubilatuen lokalean egongo da edo bestela 688 631 952 telefono zenbakira deitu daiteke.


Familientzako yoga eta erlaxazio tailerra, igandean

5 urtetik gorako haurrak dituzten familientzako yoga eta erlaxazio tailerra egingo dute datorren igandean, hilak 27. Marina Pintosek gidatuko du Haziak-ek, Abaraxkak eta udalak antolatu duten saioa.

Aldez aurretik izena eman behar da, 645 00 54 96 telefono zenbakira mezu bat bidalita. Toki mugatuak izango dira. Tailerra Elorsoro kiroldegian izango da, 11:00etan hasi eta 12:30era arte. 10:45ean geratuko dira kirol instalazioko sarreran.


Donostia Kirolaren zerbitzuekin zerikusia duten izapide guztiak Internet bidez egin daitezke dagoeneko

Donostia Kirolak bukatu du bere izapide eta zerbitzu guztiak digitalizatzeko proiektuaren lehenengo fasea, eta, dagoeneko, eskaintzen dituen kirol zerbitzuekin zerikusia duten izapide guztiak modu telematikoan egin daitezke. Hain justu, honako izapideak eta zerbitzuak proiektuaren lehenengo fasearen baitan digitalizatu dituzte: Internet bidezko erreserbako eta pistak alokatzeko izapideak, Kirol Txarteleko abonatuaren alta, ikastaroetan izena ematea, diru-laguntzak eskatu eta tramitatzea, beste eskaera batzuk erregistroan aurkeztea, instalazioetara sartzeko gailuak berriki aldatu izana eta instalazioetan sartzeko, txartelaren ordez, mugikorra erabiltzeko aukera. Izapideez gain, Donostia Kirolak gimnasioen eta igerilekuen edukieraren unean-uneko kudeaketa eta informazioa eta instalazioen bisita birtualak ere digitalizazio prozesuan sartu ditu.

Horretarako, Donostia Kirolak webgunea berritu du eta gailu mugikorretara egokitu du, erabiltzaileen %65 halako gailuetatik sartzen baita webgunera. Gainera, azken urteotan nabarmen igo da Donostia Kirolaren izapideen digitalizazioa: 2016an Internet bidez izapideen %29 egiten zen bitartean, 2019an %59 egin ziren. Esaterako, kirol espazioen erreserba eta alokairuen %90 modu telematikoan egin ziren, diru-laguntzen %88 hala kudeatu ziren, ikastaroetako izapideen %52 Internet bidez egin zen eta Kirol Txartelaren alta berrien %15 ere modu horretan egin ziren.

Digitalizazio proiektuaren lehenengo fasea amaituta, bigarren fasea garatzen ari dira Donostia Kirolako arduradunak, bazkideekiko funtzionalitatea hobetzeko. Horretaz gain, igeriketa maila kontsultatzeko eta edozein modalitatetako diplomak deskargatzeko aukera ere emango dute, instalazio guztietan bisita birtualak txertatuko dituzte, Internet bidezko ikastaroak eskaintzeko sistema bat ezarriko dute epe laburrera, entrenamendu pertsonaleko planak kudeatzeko eta horien jarraipena egiteko aplikazio bat garatuko dute eta sarraila adimentsuak dituzten takilak instalatzeko proiektua garatzen jarraituko dute.


Gabi Romero: "Industriak zahia eta ernamuina kentzen dizkio gariari"

Gaur, barikua, egin du lehenengo ogi banaketa Elgetan. Hazi ekologikoak erabiltzen ditu; tartean, Adanan (Araba) berreskuratzen ari diren antzinako gari mota.

Ogi guztiak ez dira berdinak, ezta?

Ez. Industriak irin findua erabiltzen du. Gariari zahia –kanpoko estaldura– eta ernamuina kentzen dizkiote, endosperma bakarrik erabiliz. Ernamuinak ditu nutriente gehien, baina haziak lau bat hilabete irauten du, gehienez, eta horregatik kentzen dute. Gero, prozesu mekanizatuak dira eta oreak ondo jasateko gehigarri ugari eransten dizkiote. Orea pare bat orduan harrotzeko, berriz, legamia pila botatzen diote. Intolerantzia arazo asko dago, eta uste dut hortik datozela. Glutena gordinik moduan dagoela kontsumitzen da, besteak beste, entzimak prozesatu barik daudelako.

Ogiaren kontsumoa jaitsi egin da?

Hogei urtean erdia baino gehiago jaitsi da kontsumoa, eta gero eta gutxiago jaten da. Intolerantziak daude eta medikuek kendu egiten dute. Ematen du garia deabrua baino txarragoa dela. Lege berri bat dago indarrean eta apur bat konpondu dira gauzak, baina okin askok pentsatzen dugu motz gelditu dela.

Zenbat ogi mota egiten dituzu eta non banatzen dituzu?

Sei urte dira ogia egiten hasi nintzela eta duela urte eta erdi ari naiz nire kontura. Durangaldean, Elorrion eta Bergaran egiten dut banaketa. Dendak, jatetxeak eta partikularrak ditut bezero.

Bost ore mota egiten ditut: gari erdi-integralarekin eta sesamoarekin, espeltarekin eta zekalearekin, ogi haziduna, ogi galiziarra eta ogi zuria.


Bandoleira eta Astuan Villa nagusitu dira futbitoan

Gaur, Bandoleirak 6-0 irabazi dio Etxaon taldeari; atzo, Astuan Villak 5-2 hartu zuen mendean Jaitxo.

Amaitu da herri mailako futbito txapelketa. Atzo jokatu zen gizonezkoen finala, eta gaur eguerdian, berriz, emakumezkoena. Bi finaletan jende ugari elkartu da frontoian, eta giroa sortu du txapelketak herrian. Gaur egin dute sari banaketa. Anekdota ere egon da, izan ere, Astuan Villa taldeak apurtuta jaso du trofeoa. Baloi batek jo du oroigarria eta kantoi bat apurtu egin zaio.


Dantza garaikidearen lengoaia lehen eskutik

Proyecto Larrua konpainia. Argazkia: Asier Bastida

Dantza garaikidearen lengoaia lehen eskutik ezagutzeko aukera izango dute herritarrek Kukai Dantzak eta Errenteriako Udalak antolatutako dantza tailerrari esker. Proyecto Larrua konpainiak emango du tailer hori, eta zehazki, bertako kide eta sortzaile den Aritz Lopez Dantzariak. Lopezek eta Jordi Vilasecak gidatzen duten proiektuak mintzaira propioa du, hainbat estilo eta diziplina batzen ditu, break dance eta dantza garaikidea, zehazki.

Tailerra apirilaren 18an izango da 18:00etatik 19:00etara Dantzagunean (Pelotari kalea z/g). Doakoa da eta interesdunek izena eman behar dute aurretik.

Proyecto Larrua konpainiak, Baserri, bere azken lana aurkeztuko du Niessen Kulturgunean apirilaren 22an.


Joseba Esnaola: «Herriko plazan marka jarri eta plaza betetzea gustatuko litzaidake»

Joseba Esnaola, harri-jasotzailea

Harri-jasotzaile hasi berria da Joseba Esnaola gaztea (1993, Berrobi). 18 urterekin altxa zuen lehen harria jendaurrean Izaskunen eta plazarik plaza gustukoa duena egiten jarraitzeko gogo biziz dago.

Harri jasotzaile peto-petoa dirudizu.

Beti esan izan didate harria jasotzeko aproposa zela nire gorpuzkera. Niregatik balitz aspaldian hasiko nintzen harri-jasotzen, baina etxean gurasoek ez zuten oso gustukoa, gazteegia nintzela zioten.

Joseba Esnaola harri-jasotzailea[/caption]

Noiz eman zenuen lehen pausua?

Lehengo urtean Xabier Aranbururen entrenamendu saioa ikustera joan nintzen Azpeitira eta hala, han animatu ninduten harria bizkar gainera igotzera.

Eta Izaskungo plazan estreinatu zinen berehala?

Halaxe da, pasa den urteko maiatzean Xabier Aranbururekin batera erakustaldia egin genuen Izaskunen, 100 kiloko zilindrikoa bi minututan zeinek gehiago altxa.

Nola gogoratzen duzu lehen plaza hura?

Ilusioz eta urduritasunez beterik nengoen. Etxekoak, lagunak eta herritarrak etorri ziren proba ikustera eta hasi bitartean kirioak dantzan nengoen, gero harria jasotzen hasi eta baretu zitzaizkidan nerbioak.

Plaza gizona al zara?

Hasi berria naiz eta oraindik plaza gutxi egin ditut, baina plaza gizona naizelakoan nago, orain arte etxean egindakoa plazan ere egin dut eta.

Festarik festa ibili zinen lehengo urtean. Nola dator aurtengoa?

Maiatzaren 10ean emango diogu hasiera denboraldiari Iparraldean. Gero Frantzian ere Landak inguruan erakustaldi bat egin behar dut. Izaskunen maiatzaren 19an izango naiz eta udara aldera Euskal Herrian zehar ibiliko naiz.

Harri-jasotzaile gaztea eta berria zara, horrek plazetan sortuko du ikusmina ezta?

Ez gara harri- jasotzaile asko Euskal Herrian eta beti izaten da gogoa herri kiroletan jende berria ikusteko.

Kintopeko Txapelketa prestatu behar al duzu?

21 urteko Txapelketan lehengo urtean hartu nuen parte, baina aurten ez dut uste parte hartuko dudanik. Froga harri txikiekin da eta nik harri handiak nahiago ditut.

Harri txikitik handira salto egin behar al duzu dagoeneko?

Nik nahiago ditut harri handiak, 150 kilo bueltan dabiltzanak. Txikiekin bizi-bizi aritu behar duzu, handiekin, berriz, bularra gutxiago behartzen da eta indarra behar da.

Nolakoa da zure entrenamendua?

Astean bitan Iñaki Gorostidiren gidaritzapean harriekin entrenatzen dut. Maila fisikoa mantentzeko mendian ere ibiltzen naiz.

Gorostidiren esperientzia eskertuko duzu ezta?

Oso gustura nago berarekin. Esperientziadun gizona da eta erakusten ere badaki. Harriari nola heldu eta gerriari golpea nola eman berak erakusten dizkit. Gauza bat indarra edukitzea da eta bestea teknika lantzea eta nik asko dut ikasteko oraindik.

Hasi berri izanagatik izango duzu buruan helburu edo ametsen bat.

Harri-jasotzen luzez jarraitzea da helburua, hori maila fisikoak esango du noski, lesiorik ez bada behintzat. Egunen batean herriko plazan marka jarri eta plaza betetzea ikaragarri gustatuko litzaidake.

Berrobin herri kiroletako harrobia bada gero!

Azken urteetako kontua da. Gizon proban Gipuzkoako txapeldun izan ziren herrikideak, pilotan, berriz, Herri Artekoan bigarren geratu ziren eta ni harri- jasotzen...

1ibarraldea@hitza.info


Arropak generorik ez duela aldarrikatu dute Toki Alaiko ikasle eta irakasleek

Toki Alai BHI-ko ikasle eta irakasleek gonaz janzteagatik kaleratutako Mikel ikasle bilbotarrari babes osoa adierazi diote, gaur ikastetxean bertan egin duten ekintzarekin. Gonaz jantzi dira, bai ikasle eta baita ere irakasle guztiak, alde batetik, Mikeli babesa adierazteko, eta bestetik «generoen kanon eta inposaketetatik at askatasunez » bizitu eta sentitu daitekeela oihukatzeko.

Ikasle bakoitzak tarjetatxo bat jaso du sarreran, Arropak ez dauka generorik. Iraultzara gona eta guzti leloarekin. Ikasgelan aldiz, gaiaren gainean hausnartzeko tartea izan dute.

Patiorako orduan izan da ekintza. Argazki erraldoia ateratzera joan dira irakasleak, baina «bat-batean eta espero gabean» ikasle guztiak txaloka hasi dira, eta argazkira batzeko autua egin dute.


Jose Luis Franzesenak kontzertua eskainiko du igandean

Azpeitiarrak igandetako Meza Nagusiaren ondoren eskaintzen ditu organo kontzertuak. Igande honetan, Marco Enrico Bossiren Scherzzo sol txikian pieza eskainiko du. Hurrengo igandean, hilaren 19an, Saint Saensen abestiak eskainiko ditu, eta urriaren 28an Jose Maria Usandizaga organo jotzailearen Frantasia mi nagusian eta Toccata do nagusian abestiak joko ditu.


Zubieta, joko garbiko Gipuzkoako txapeldun

Bai ala bai, jakina zen Zubieta nagusituko zela final handian. Zubietako bi taldeen artean jokatu baitzen larunbat arratsaldean Billabonan, Ezker Hormako Kluben Arteko Gipuzkoako Txapelketako joko garbiko azken neurketa. Joseba Aizpurua eta Antton Arrillaga nagusitu ziren. Imanol Aizpurua eta Josu Aizpurua berriz txapeldunorde ditugu. Zorionak! Honatx final handiko azken emaitza:

Zubieta 3 (Joseba Aizpurua-Antton Arrillaga) 40-35 Zubieta 1 (Imanol Aizpurua-Josu Aizpurua)


Lorea Agirre eta Idurre Eskisabelek solasaldia egingo dute, ‘Trikua esnatu da’ liburuaren inguruan

Emakumea eta euskalduna izateagatik jasan beharreko zapalkuntzak mahai-gaineratu dituzte Lorea Agirre Dorronsorok eta Idurre Eskisabel Larrañagak, Trikua esnatu da. Euskaratik feminismora eta feminismotik euskarara liburuan. Gaur, lanaren inguruko solasaldia egingo dute Liburutegi Nagusiko San Jeronimo kaleko kriptan. 19:30ean izango da, eta Iñigo Aranbarrik gidatuko du saioa.

Joan den azaroan aurkeztu zuten liburua EHUko irakasleak eta Jakin aldizkariko zuzendariak, areto berean, eta, gaur, solasaldian parte hartzen dutenek aukera izango dute liburuan jorratutako gaien lanketa egiteko, bi idazleekin batera. Susa argitaletxeak argitaratutako Lisipe bildumako zazpigarren liburua da, eta Jule Goikoetxeak idatzi du hitzaurrea.

“Gaur eta hemen emakume izatea eta euskaldun izatea bazterreko izateko bide dira oraindik”, uste dute idazleek, eta ideia hori ardatz hartuta, lau ataletan banatu dute lana. Lehen atalaren izena da Angela Davis, feminista eta aktibista beltza delako, euskaltzalea da; bigarrenean, euskaltzaletasunaren eta feminismoaren arteko loturak aztertu dituzte, eta hirugarrenean, euskaltzaletasunaren eta feminismoaren “askapen bideak”. Hain zuzen, idazleek uste dute feminismoak askatzeko bidean egin dituen pausoek lagundu dezaketela euskara eta euskaltzaletasuna askatzen ere. Azkeneko zatiaren izenburua da Hizkuntza berri bat mundu berri batentzat.


Ainhoa Larramendi zarauztarrak parte hartuko du halterofiliako Euskadiko txapelketan

Euskadi mailako txapelketan izango da Ainhoa Larramendi zarauztarra. (ZKE Halterofilia)

Larunbat honetan, apirilak 6, halterofiliako Euskadiko Senior Txapelketa jokatuko dute Villabonan (Gipuzkoa). Bertan izango da ZKE Halterofilia taldeko Ainhoa Larramendi, Gipuzkoako selekzioarekin. Beraz, Euskadiko txapelduna bihurtzea izango du helburu zarauztarrak.

Villabonako kiroldegiko frontoian izango da norgehiagoka, 16:00etatik aurrera. Lau bizkaitarrek parte hartuko dute emakumezkoen lehian; Arabatik bi kide aurkeztuko dira, eta Gipuzkoari dagokionez, lau parte hartzaile izango dira. Guztira, hamar emakumek neurtuko dituzte indarrak.


111 Akademia Saria

Saria erabaki ahal izateko, literatur akademiak bost hautagai aukeratu ditu: Agirre, Zubeldia, Ladron Arana, Alberdi eta Urdinaga. Martxoaren 15a baino lehen bidali beharko dute akademiakideek horietako baten aldeko botoa.

Manuel Larramendi Kultur Bazkunak sustatzen du literaturzaleen 111 Akademia ekimena. Irakurleek, urtean zehar argitaratu diren lanen artean, liburu bat saritu ohi dute. Saridun izan dira, besteak beste, Kirmen Uribe, Ramon Saizarbitoria, Miren Agur Meabe, Lourdes Oñederra, Koldo Izagirre edota Anjel Lertxundi.

Beterri-Buruntzan oinarri duen lehiaketa da, nahiz eta Akademiak Euskal Herri osoko kideak dituen. Aurtengo saria erabakitzeko lehen urratsak eman dituzte. Bost lan hauen artean erabakiko da saria:

• Alaine Agirre: Bi aldiz erditu zinen nitaz, ama.

• Maddi Zubeldia: Deserria haurtzaro.

• Alberto Ladron Arana: Jainkoen zigorra.

• Uxue Alberdi: Jenisjoplin.

• Iñigo Urdinaga: Surflaria eta paradisua.

Lehenengo bozketa txandan, 83 akademiakidek eman dute botoa. Urtero bezala, bigarren eta, halakorik balego, hirugarren txandetan kopuru horrek gora egitea espero dute Akademiako arduradunek, bozketek aurrera egin ahala handitzen joaten baita irakurketan eta ondoriozko bozketan parte hartzen dutenen kopurua. Sarituaren izena apirilaren azkenean emango dute ezagutzera.


“Maitasunean arrakasta izateko norbere burua maitatzen ikastea”

Jaio:

1984.09.22

Herria:

Hernani.

Bizitokia:

Hernani. Antziola Auzoa.

Lanbidea:

Gazteen aisialdian bidelagun.

Gazteak gehi sexua berdin arriskua. Pista bat mito hau atzean lehen bai lehen uzteko, mesedez??! !

Arriskuak ez du lotura sexuarekin, gauza berriak esperimentatzearekin baizik, edozein adinetan, edozein unetan.

Gazteek erotizatuko omen dute gure lurraldea...

Gazteek ERE, denek.

Maitasun erromantiko globalizatuaren burbuilan... aurkitzen al dute euren lekua neska -mutil eta bestelakoek?

"Gu ta gutarrak" bezalako programek aniztasun irudia saltzen dute baina sakonean rol eredu berberak eta heteroaraua erreproduzitzen dute behin eta berriz.

Whatsapp, facebook, instagram, tuenti... elkarri begietara begiratzeko geratzen al da tarterik?

Aurrez-aurreko konexioari garrantzia handia ematen diogu Gaztelekuan, haiekin eta haien artean konektatzeko.

Ligatze jatorra ala baboseoa, zer ikusten duzu gehiago?

Ez bata ez bestea. Dependentzia eta kontrola, pribatua dena erakusgai... horrek harremanak gehiegi baldintzatzen ditu.

Xuxurlatuko zenidake maitasunean arrakasta izateko estrategia bat mesedez?

Norbere burua maitatzen ikastea.

Nolako lekua opa diozu gazteriari?

Tratu onetan oinarritutako gozamena eta zaintza ereiten den leku bat. Jarrera matxista eta mutilekiko dependentziarik gabekoa.

Gustuko momenturen bat gazteekin?

Sofetako momentuak, galdera batetik beste hainbat sortzen direnean hausnarketa kolektiboan.

PLAZERREN PUTZUA

Zer egiten duzu plazer hutsagatik?

Egiten ditudan gauza guztiei plazer puntua aurkitzen saiatzen naiz.

Postre goxo bat?

Bat bakarrik? Txokolatea daukan edozein...

Edari inspiragarri bat?

Ardo beltza

Pilak kargatzen dizkizun plan bat?

Bilbora eskapada bat.

Whatsapp talde katxondo batentzako izena?

Aurrez-aurreko konbertxazio katxondoa nahiago, aukeran.

Udazkeneko gau zoro batean dantzatzeko abesti bat?

Gatibu eta Izaroren "Aske maitte".

Goiz jeikitzeak merezi duen plan bat?

Komunera joan eta berriz ohera sartzekoa, konpainian hobe.

Usain intentsu bat...

Kafea.

Txoko erotiko bat?

Etxeko sofa.

Pelikula inspiragarri bat?

Joven y alocada". Marialy Rivas-ena. 2002

SEX-ESALDIA BUKATU...

Desioa paperontzira doa...

Batek nahi ez duenean...

Sexuketa ordu bakar batean...

Mundiala izan daiteke

Zaindu maite duzun hori, zaindu ...

Zeure burua.

Nola esan...?

Modu askatzailean, bestea lotu nahi izan gabe?

Tatxan! eta orduan...

Gizarte goxoago batean aurkituko gara lanean.

SASIGALDERA

Gaztelekuko gazte batek bere erakargarritasuna handitu eta bikote harreman bat hasteko prest egoteko nahia azalduko balizu, zer esango zenioke?

Bere burua onartu, maitatu, zaindu eta zalantza sortzekotan gaztelekuan, lagunartean edo Plax! zerbitzuan aurkituko duela aholkularitza.


'Balkoietara!' lehiaketa abian jarri du udalak

Herritarrek audioak, bideoak edo argazkiak bidal ditzakete zehaztutako edozein kategoriatan. Parte hartzeko Instagram bidez aurkeztu beharko dituzte lanak apirilaren 26a arte. Saria herriko zenbait saltokitan erabiltzeko bonu bat izango da.

Herritarrek itxialdian dituzten esperientziak partekatu eta proiektu komun baten partaide sentitzeko xedez, udaleko Kultura eta Hezkuntza batzordeak Balkoietara! lehiaketa antolatu du.

Edozein herritarrek parte har dezake –adin txikikoek beharrezko baimenarekin– nahi adina lan bidalita. Zazpi kategoria zehaztu dituzte eta horren arabera, argazkia, bideoa edo audio bat sortu beharko dute partaideek. Lanak etxean eginak eta originalak izan behar dira, euskaraz edo gaztelaniaz egin daitezke. Halaber, grabazioei dagokienean, horizontalean egitea, eta ahal dela, hondoko zarata saihestea eskatu dute.

Edukiak aurkezteko azken eguna apirilaren 26a da. Horretarako, Instagrameko kontu pertsonalera igo eta #LasarteOriaBalkoietara traolarekin etiketatu behar dira.

KATEGORIAK

Kantak. Estilo librea: a capela, koru txikiak, instrumetuekin, grabatutako bideokonferentzietan hainbat interpreterekin partekatuak...

Argazkiak. Modalitatea librea. Gaia: Konfinamendua.

Koreografiak. Estilo librea: Euskal dantza, garaikidea, modernoa, funkya, hip-hopa...

Mozorroak. Estilo librea. Parte hartzaile bakoitzak argazki edo bideo bat bidaliko du nork bere etxean dituen baliabideak erabiliz egin ditzakeen mozorroekin.

Maskotak. Parte hartzaile bakoitzak maskotarekin egindako argazkia bidaliko du edo haren trebetasunarekin, une dibertigarriekin... egindako bideo bat.

Bertsoak. Partaide bakoitzak audio edo bideo bat bidaliko du doinu librean kantatutako gutxienez bi bertsoren grabazioarekin. Nahi den doinuan. Gaia: Balkoietatik.

Txisteak. Parte hartzaile bakoitzak txiste bat bidaliko du, audioan edo bideoan.

Kategoria bakoitzean hiru sari egongo dira:

Haurrentzako saria: 30€-ko bonua

Helduentzako saria: 40€-ko bonua

Familientzako saira: 50€-ko bonua.

Bonuak zehaztutako herriko saltokietan erabili beharko dira. Epaimahaia maiatzean elkartuko da eta hilabete horretan jakinaraziko du bere erabakia. Udalaren webgunean ezagutaraziko da eta saridunei jakinaraziko zaie ere. Sari banaketa, berriz, itxialdia amaitu ondoren egingo dute, aurrerago zehaztuko dute eguna.

Ikusi oinarri osoak


Lekuineko Biradak herritarren sostengu handia izan du

Mukobizidosiaren aurkako borrokak beste urrats bat egin zuen joan den igandean, Lekuinen. Eritasunaren aurkako ikerketa bultzatzeko asmoz, mendi martxa bat antolatu zuten. 760 ibiltarik parte hartu zuten, antolatzaileek prestatu zituzten mendiko lau ibilbideetan eta mendiko txirrindulentzako egokitutako hiru ibilbideetan. Eguerdian, 370 pertsona elkarretaratu ziren ezker paretan antolatu zuten bazkarian. Itxaropenaren biradek elkartasun bilduma oparoa utzi dute. Antolatzaileek nabarmendu dute egunaren bukaeran 34.200 euroko etekina erdietsi zutela. Etekin hori guztia mukobizidosiaren aurkako ikerketetarako emanen dutela jakinarazi dute .Arratsaldean, bertan bildutakoek Albert Iron Bordeleko ikertzaile ospetsuaren mintzaldia entzuteko parada ukan zuten. Horrekin batera, Bordeleko erietxean haurren artatzeak bermatzen dituen pediatra batek ere hartu zuen hitza.Antolatzaileek "bihotzez" eskertu dituzte biradetan parte hartu duten guztiak, bai lan eginez edo ekintzetan parte hartuz. Eritasun bitxi guztiek bezala, mukobizidosiaren aurkako ikerketak baliabide gutxi ditu, eta ahalegin guztiak premiazkoak dira. Tratamendua luzea eta garestia da, haurrek egonaldi luzeak egiten dituztelako erietxean.


Gizon bat atxilotu dute, Barakaldoko metroan emakume bati eraso sexista egiteagatik

Eskailerak jaisten ari zela, gizon bat atzetik hurbildu zaio, eta gerria inguratu dio. Emakumea askatu egin da, baina gizonezkoak horren kontra egin du.

Barakaldoko Udaltzaingoak gizon bat atxilotu du emakumezko bati eraso sexista egiteagatik, Barakaldoko Udalak jakinarazi duenez.

Erasoa Barakaldoko metroaren sarreran jazo da, Foruen Plazan, goizaldeko 04:00ak aldera. Emakumezkoa eskailerak jaisten ari zela, gizona atzetik hurbildu zaio eta besoarekin gerria inguratu. Emakumea askatu egin da, baina gizonezkoak horren kontra egin du. Orduan, emakumezkoaren bikotekidea heldu da, eta erasoa geldiarazi du.

Barakaldoko Udaltzaingoaren patruila bat gerturatu da, eta ustezko erasotzailea atxilotu du.

Gizon batek adin txikiko alabari egindako sexu-abusuak gaitzesteko, igande honetan Barakaldon egin duten elkarretaratzean jakitera eman dute eraso berri hori, eta Barakaldoko Bozeramaileen Batzarrak adierazpen instituzionala onartu du jazotakoa ere errefusatzeko.

----------------------------------------------------

Tratu txarrak pairatzen badituzu edo kasuren bat ezagutzen baduzu, kontuan hartu gida honetako aholkuak edota deitu telefono hauetako batera: 900 840 111 (Euskadin) edo 016 (Estatu osoan); doakoak dira eta ez dute arrastorik uzten fakturan, baina bai telefonoan. Beraz, ez ahaztu ezabatzea.


«Euskarazko hitz batek esaten du garbienik zer behar den orain: presoak 'etxera'»

Atzo zortzi, Orain Presoak martxako agiria irakurri zuen Sadabak. Ez du auzi hori kezka bakarra; kontakizuna, autodeterminazioaren defentsa, proiektuak... Gabeziak ikusten ditu abertzaleen artean.

Javier Sadabak (Portugalete, Bizkaia, 1940) duela bederatzi urte hartu zuen erretiro profesionala, Madrilgo Unibertsitate Autonomoan —Etika katedraduna da—, baina plaza publikoa ez du utzi; «agian, lehen baino lan gehiago egiten dut; teraupetikoki, ondo datorkit». Gaztetxo zela Portugalete eta Bilbo laga, eta, hainbat lekutan ibili ostean, Madrilen bizi da azken 40 urteotan. «Madrildarra naiz, baina bihotza Euskal Herrian daukat». Atzo zortzi Bilbon izan zen, Orain Presoak manifestazioan, eta bukaeran gaztelerazko agiria irakurri zuen. «Gustura sentitu nintzen martxan, eta ikusi nuen jendea konbentzimenduz joan zela». Sadaba filosofoak dio Madrilen Euskal Herrian gertatzen denaz nahikoa gutxi dakitela. «Dakitenen artean, bi multzo daude: animatzen nautenak —ezaugutzen naute— eta Twitterren-eta biraoak egiten dizkidatenak. Nik uste jendeak pertsona koherentetzat naukala, eta esango nuke ondo hartzen nautela, nahiz eta ez egon ados nirekin».

ETAk bukatu zuen: 2011n, jarduera armatua, eta joan den urtean, ibilbidea. Hau al da bakea?

Bakearen parte bat da hau. Bakeaz ulertzen bada jadanik ez dagoela jarduera edo aldarrikapen armatu bat, bakea dago orain. Baina bakea, bere osotasunean, jendeari etorkizun politikoaz galdetzen zaionean eta erabakitakoa gauzatzean lortuko da. Ez da nahikoa aldarrikatzeko askatasuna izatea; erabakitakoa gauzatu behar da.

Bake giro handiagoa al dago?

Bai, dudarik ez horretan. Euskal Herrira joan eta kalean nabilenean, nabari dut giroa askoz lasaiagoa dela. Eta esango nuke berradiskidetzea ere badagoela, ideologikoki oso desberdina den jendearekin egotea errazagoa baita.

Urte hauetan ezker abertzaleak eman ditu aurrerapausoak...

...eta Espainiako Estatuak, behintzat, batere ez. Lehengo astean, presoekin legedia betetzeko eskatu genuen Bilboko manifestazioan —Euskal Herriratzea, gradu progresioa...—, baina estatua geldirik dago. Azkenaldian, PSOEren gobernuarekin, zeozer mugitu da, baina oso txikiak dira haren urratsak. Guztia azkarrago eta indartsuago joan beharko litzateke.

Euskal presoena al da konpontzeko auzirik premiazkoena?

Bai. Hain zuzen ere, euskarazko hitz batek esaten du garbien zer behar den orain: presoak etxera.

PSOE ez dago indar posizio batean Espainiako Kongresuan.

Hala da. 350 diputatuetatik 84 ditu, eta, Rajoyren kontrako zentsura moziokoak elkartuta ere, justu antzean dabiltza. Baina hilabete hauetan egin dituzte gauzak, eta presoen auzian ere egin daitezke. Gainera, euskal eta katalan taldeak daude moziokoen artean. Ikusita gizartea nola dagoen, nik uste gobernuak ez lukeela oposizio handirik izango espetxe arloan gehiago mugituko balitz.

Espainiako Gobernuan bat edo bestea egon, euskal presoen aurkako mendeku politika al dago? Hori salatu zuen BERRIAn urrian Daniel Arranz Bizkaiko gobernadore zibila izandakoak.

Ados naiz. Hori ikusten ari gara. Justizia baino gehiago, mendekua dago euskal presoekiko. Ankerkeria handia gertatzen ari da.

Jesus Loza Espainiako Gobernuaren EAEko ordezkariak dio lehentasuna presoen «gizarteratzea» dela, ez «gerturatzea».

Lelokeri bat iruditzen zait esaldi hori. Zer da Lozarentzat gizarteratzea? Ez da bidezkoa presoei damua edo kideak salatzeko eskatzea. Hori ez zen egin IRAkoekin, ezta hurrik eman ere. Gizarteratze prozesuak ez dira errazak izaten, baina Madrilentzat erraza da presoak haien etxetik hurbileneko kartzeletara eramatea. Gutxiago espekulatu behar da gizarteratzearekin-eta, eta egin, erraz eta azkar egin daitezkeenak. Beraz, presoek Euskal Herrian egon behar dute. Gainera, haiek ari dira pausoak ematen: hor daude barne eztabaiden ondorioak, ETAren desegitea lagundu dute...

Kontakizunaren bataila al dago atzean hemen, azken batean?

Bai. Garaileen eta garaituen eskema nahi du estatuak, eta saiatzen da hori sustatzen. Ikusi zer promozio kanpaina egin dioten Fernando Aranbururi Patria libururako. Zorionez, ez da gehiago ETAren indarkeriarik izango, baina hor dago Euskal Herriaren eskubideen kontua, eta nik uste defenditu daitekeela argudioekin. Ezin dena esan da egindako guztia gaizki egon zela edo gaizki egongo dela. Kontakizun horrek ez du arrakastarik izango Euskal Herrian, humusa edo askoren barnean dagoena ez baita itzaliko.

Zer da humus hori? Nola dago?

Batetik, parte emotiboa dago. Oso aspaldiko herria da gurea, euskarak milaka urte ditu, herriak eta hizkuntzak iraun egin dute... Termino antropologikoetan, altxor bat da. Horrek esan nahi du gure herriak ohiturak eta kohesioa izan dituela, eta hori oso-oso barruan geratzen da. Gure izatearen parte da. Bestetik, eta demokraziaz hitz eginda, gehienek uste dute herritarrei hitza eman behar zaiela. Baina estatua era guztietara ari da bere kontakizuna ezarri nahian: filmak, liburuak, esloganak... Hedabide handienak alde dauzka, eta alor horretan ikusten dut defizit bat abertzaleen artean.

Zer defizit?

EAJk eta EH Bilduk zergatik ez dute, bat eginda, irratian inbertsio handi bat egin Madrilen? Dirua badago. Edo zergatik ez da egin Deia, Gara eta abarretik harago doan egunkari bat? Zergatik ez da askoz gehiago indartu kultura? Euskara oso-oso garrantzitsua da, baina kultura ez da euskara bakarrik. Edo zer proiekzio du unibertsitateak? Zenbat intelektual daude errelato egokiarekin? Bakanak dira; Ramon Zallo da bat, nire iritzian. Autokritikoagoak izan behar dugu, beraz.

Etika katedraduna zara. Zoru etikoari buruz hitz egiten da euskal politikan. Zer da hori?

Oso printzipio irmoak izan behar dira. Adibidez, inor ez umiliatzea, aberastasunaren partiketa justua egitea... Unibertsala da zoru etikoa, eta denentzat balio beharko luke. Zoritxarrez, ez da halakorik lortzen. Euskal Herriari dagokionez, elkarrizketa ere balitzateke, baina funtsarekin, eta elkar errespetatu behar da. Hala ere, komunikabideetan eztabaida gutxi ikusten dut.

Ba al dago beti jarrera etikoa izan duenik?

Ez. Ehunka lagun hil ditu ETAk, baina hor daude GALen, BVEren eta abarren hildakoak ere, asko eta asko. Tortura kasu ugari ere egon da, eta dokumentatuak daude, gainera.

Termino eta kontzeptu asko daude plazan: bizikidetza, berradiskidetzea, memoria, egia...

Hizkuntza dominatzen duenak, egoera dominatzen du. Gobernuentzat, estatuentzat eta kapitalarentzat funtsezkoa da hizkuntza dominatzea. Hitzak ezartzen dituzte, erraztasun handiz. Guk jakin behar dugu hitz bakoitza zer den, zer jatorri duen. Ondo erabili behar dira eleak, ondo aplikatzeko. Euskal gatazkan egiari buruz hitz egin nahi bada, gauza bakoitzari bere izenarekin deitu beharko zaio. Eta ez dago egia bakar bat; asko daude, eta guztiak jakin behar dira. Horrez gain, bestea aitortu egin behar da, ez ezabatu.

Nola bukatu zuen ETAk?

Poztu egin naiz desegin zelako. Baina balorazioa ez da egin behar bukaerako aldiaz soilik, oso garai desberdinak egon baitira haren ibilbidean. 60 urtean iraun du, eta ETAren sorrera garaian zeuden 1968ko maiatza, Vietnamgo gerra, mugimendu gerrilleroak Latinoamerikan, Brigada Gorriak... Konbikzioz, indarkeriaren erabilpenaren aurka nago, ez bada azken-azken bitartekoa. Bukatu du ETAk, eta poztu naiz. Nik uste desegitea beste aukerarik ez zeukala jada; jende asko oso nekatuta zegoen, indarkeriarekin ez zen biderik ikusten eta ETA eskas zegoen gaitasun operatibo aldetik.

Noiz behar zuen ETAren bukaerak?

Aljerren [1989] aukera handi bat galdu zen. Saihestuko ziren gero izandako heriotzak-eta, eta indar handiagoz negoziatu ahalko zen. Lizarra-Garazin ere [1998-1999] galdu zen aukera bat. 2005-2007an ere ETA iritsi zen estatuarekin hitz egitera, baina gero bide hori betiko bukatu zen. Aurrekoan Bilbon ezker abertzaleko buruzagi batek inertzia aipatzen zidan, eta arazo handitzat zuen. Gainera, gatazkaren teorizazio gutxi egin da. Ikurrak lagungarri dira beti, baina gauzak esplikatu egin behar dira, ondo. Ez naiz ari gatazka armatuaz soilik. Esplikatu behar da zer den euskal sozialismoa, zer den abertzalea izateke independentista izatea... Aspalditik egin behar ziren halakoak. Bestela, hitzak lapurtzen dizkigute.


Beñat Zamalloa eta Ane Zuazubiskarren iritziak ARRASATE IRRATIAn

Finalean bizitakoa kontatu dute gaur goizean Beñay Zamalloa kazetariak eta Ane Zuazubiskar bertsolariak.


Manuel Mari Garate joan zaigu

Herriaren alde beti lan isila egiteko prest, hutsune handia utziko du gure artean Manuel Mari Garatek. Eremu askotan eragin du Manuel Marik: lan munduan, Zumaian kooperatibismoa bultzatu zuen eta Egurko sortu, beste hainbat bazkiderekin; euskararen eta kulturaren alde ere lan handia egin zuen, besteak beste, bertso eskola sortuz Joanito Dorronsorekin batera, edota galdutako zenbait ohitura berreskuratuz –santaeskea–; gazteekin ederki moldatu da beti Manuel Mari, haien grina eta ilusioa konpartitu baititu adinean aurrera egin arren. Erretiroa hartu zuenetik, egurra eta harria lantzea zuen denborapasa, Arriketako paradisu partikularrean. Hara eraman gintuen joan den urtean Xabier Iruretarekin bildu eta berriketaldia proposatu genionean. Beti bezain adeitsu, beti bezain umil, beti bezain gertuko. Han grabatu genituen irudiekin bideo xume hau osatu dugu, bere omenez. Faltan botako haugu, Manu.

2012ko maiatzeko Baleikeko elkarrizketa


Inkestan galdera berria: "Sansebastianak al dira Azpeitiko festarik herrikoienak?"

Webeko inkesta ataleko galdera aldatu egin du Uztarriak, eta hauxe da itaun berria: "Sansebastianak al dira Azpeitiko festarik herrikoienak?". Sansebastianak direla eta, ia festa hauek zenbaiteraino herriak beretzat dituen jakin nahi da.

Aurreko galderan, gabonetan oporrak izanez gero, jendea kanpora joaten al den galdetu genuen. Jasotako emaitzen arabera, %7,41 ak baietza erantzun du eta %92,59 ak ezetz.


Irantzuk bere kuadrilla jatorrena aukeratu du

'Gu Ta Gutarrak'en 3. denboraldiaren finala gertu dagoela eta, taldekide guztiek euren kuadrilla jatorrena aukeratu beharko dute. Irantzu izan da lehenengoa lan horretan!

Irantzu Berasaluzeri egokitu zaio lehen kuadrilla jatorrena aukeratzea. 'Gu Ta Gutarrak' saioaren hirugarren denboraldia amaierara iristen ari da. Hori dela eta, lagun jatorrenak aukeratzeko eskatuko diete lehiakide guztiei.

Lan horretan lehenengoa Irantzu Berasaluze getariarra izan da. Bost gutar aukeratu behar izan ditu, eta, bere ustez, hauek dira jatorrenak: Beitia, Iker, Imanol, Leire Z. eta Eneko. Beitia eta Eneko aukeratzeko orduan ez du inolako dudaerik izan Irantzuk. Bai, ordea, Leire talde horretan sartzerakoan; izan ere, aspaldion ez dute harreman hain estua izan eta asko pentsatu behar izan du bere kuadrilla jatorrenean sartzeko.


Pirineoak 2010

Aurtenngo oporretan Pirineotan eman ditugu egun batzuk. Anso, Hecho eta Tena bailaran izan gara, aspaldian bisitatutako tokietan, eta betiko gailur klasikoetara igo gara. Han ateratako argazki bildumatxoa osatu dut.


Bitarte hutsa ala betea?

Bigarren poesia liburua eman du argitara Aritz Mutiozabalek: 'Hutsartea'. Denbora galduaren inguruan gogoeta egin du, bost atal bereizita. Berria-k erreportajea egin dio.

Denbora tarte batez, poesiarik ez idazteko erabakia hartu zuen Aritz Mutiozabalek (Zarautz, Gipuzkoa, 1980). Baina ezin izan du saihestu. «Atsedenaldi bat egin nahi nuen. Halako hutsarte bat egin; besteak beste, irakurtzeko eta beste genero literario batzuk lantzeko. Baina ezinegon bat baneukan korapilatuta, eta hori kanporatzeko beharrak bultzatu ninduen poesiarekin jarraitzera». Azkenean, liburu bat ondu du, ehun olerki inguru bilduta: Hutsartea (Maiatz). «Liburuaren hasierako hazia ezinegon horiek izan baldin baziren ere, gerora denbora galduaren inguruko azterketan gorpuzten joan da».

Irakurtzen jarraitzeko, egin klik esteka honetan.


Emari, ekintzaileen erreferentziazko sormen zentro berria

Tolosako Oriaburu eraikineko lehen solairuan ireki dute coworking espazioa, enpresa ideia-emaria garatzeko gune bat zabaldu asmoz. Eskaerak egiteko epea jada zabalik dago.

Tolosaldea Garatzen-Lehiberri espazioaren antza, eta bertako filosofia berdina izaten saiatuko da aurrerantzean, Oriaburu eraikineko Emari coworking gunea. “Ez dira gauza bera, baina biek ekintzailetza dute oinarri”, aipatu du Olatz Peon Tolosako alkateak, gaur goizean egin duten aurkezpen prentsaurrekoan.

Lehenik eta behin, espazio berri honen zergatia azaldu du. “Legealdi hasieratik bultzatu nahi izan dugu herriaren garapen ekonomikoa. Izan ere, 2018ko apirilean, langabezia-tasa %8-an kokatuta zegoen, eta azken hilabeteetan, beheranzko joera izan du. Beraz, datuak onak dira, baina horrek ez du esan nahi egoera ona denik”.

Bide horretan, Tolosaren eta eskualdearen lehiakortasuna bermatzeko, hainbat plan dituzte aurreratuta: Enplegu plana, Usabalgo industria gunea modernizatzeko azterketa, hiri ekonomikoaren plan estrategikoa, Euskal Herria plazako alojamendu eta ostalaritza gune berria edota lanbide heziketaren sustapenerako azoka. “Modu horretan, Oriaburu eraikina, garapen ekonomikorako bideratu genuen. 2016an, Tolosa&Co merkataritza elkartea kokatu zen lehen solairuan, eta bertan ere ospatu zen lehen aldiz antolatutako Tolosako enpresa eguna”, gaineratu du Peonek.

Orain, lehenengo solairuan, berrikuntza eta sormenerako coworking gune berria zabalduko dute, Emari izena eman diotena. “Izen honen oinarria, lehengo emakume langileak harrasketan aritzen zireneko garaian kokatuta dago. Norbanako lanak, komunitateko lan bihurtzen zituzten, eta hori da, zentzu batean, gune honetara ekarri nahi izan den filosofia, uraren emaritik hartutako kontzeptua izan delarik”, azaldu du alkateak. Izenarena, hala ere, “Chroma Branding enpresaren ekarpena” izan dela azpimarratu nahi izan du Peonek, eta “oso ondo ekarritako kontzeptua” dela ere gehitu nahi izan du.

Beraz, autoenplegurako proiektuak garatzeko gunea izango da Emari, gizarte ekintzailetzara, lankidetzara eta sarean lan egitera bultzatuko duena, eta 7 egunez eta 24 orduz egongo da erabilgarri. Bertako erabiltzaile posibleen artean, hauek aipatu dituzte aurkezpenean: enpresa edo proiektu berri batekin hasi nahi dutenak, dagoeneko enpresa sortuta dutenak eta euren proiektuekin jarraitu nahi dutenak, unibertsitateko ikasketak burutu bitartean proiektu berri batekin hasi nahi dutenak edota lanbide heziketako ikasleak direnak eta proiektu bat garatu nahi dutenak.

Baldintzak eta eskaerak

Guztira, 10 ekintzaile eta enpresentzako lekua dago bertan, eta zerbitzu ezberdinak izango dituzte eskura. Baldintzei dagokienez, hilero ordaindu beharreko kuota “oso baxua” dela ere aipatu du, horrela mundu guztiak aukera bera izatea ahalbidetu nahi da. 50 euroko ekarpena egin beharko dute hilean, eta gutxienez 6 hilabetez eta gehienez 3 urtez egon ahalko dira bertan, euren proiektuak garatzen. Sartzeko eta irteteko, identifikazio-txartel bat izango dute, eta beraz, beraiek nahi dutenean etorri ahal izango dute.

“Deialdia ekainaren 26ra bitarte egongo da zabalik, eta eskaera www.emari.eus webgunean egin daiteke, edota horretarako orriak, www.tolosa.eus webgunean eskura daitezke” gogorarazi du Peonek. Emari espazioaren kudeaketa batzordeak uztailean zehar aztertuko ditu eskaerak, eta Udal gobernu batzordean onartuak izaten direnek, lanean hasteko aukera izango dute, Udalarekin hitzarmen bat sinatu ondoren. Peonek, “proiekturen bat buruan duten pertsonak” animatzen ditu eskaerak egitera, “proiektu hori txikia bada ere, handi bihurtu daitekeelako”.

Esperientziatik abiatuta

Iker Alkortak eta Iñaki Gereñuk, Chroma Branding eta Igora Drone enpresetako kideek, euren esperientziak adierazi nahi izan dituzte gaurko ekitaldian. Alkortaren ustez, “ez da beharrezkoa ekintzailetasun sena garatuta izatea edo sekulako ideia izatea; horrelako gune batek, lanerako espazioaz gain, atzetik laguntza jasotzea ekartzen duelako”. Gereñuren kasuan, Lehiberri gunean dago kokatuta bere enpresa. “Giro on batean murgiltzeko aukera ematen dizu; inguruan proiektu gehiago sortzen ari diren langileak dituzu, eta hasieran nahiko galduta egotea normala denez, hezitegi horiekin ideia ezberdinak elkarbanatzea oso baliagarria da, nahiz eta proiektuek euren artean zerikusirik ez izan”.

Amaitzeko, esperientzia horiek baliatuz, Peonek, Tolosaldeko enpresen berezitasunetako bat “tamaina” dela azpimarratu nahi izan du. “Enpresa txiki edota ertainak dira ia denak, eta kasu askotan, hornitzaileak, beste eskualde batentzat lanean aritzen direnak. Horregatik, ekintzailetasunak beste eskualdeetan baino garrantzi handiagoa du hemen, eta ziur nago gune hau filosofia horren islada izango dela”.


‘Zumarragako trena’, Gatiburen bideoklip berria

Gatibu rock talde bizkaitarrak bideoklip berria argitaratu du, eta Goierriko herri bati egiten dio erreferentzia. Izan ere, Euritan Dantzan diskoko Zumarragako trena kanta aukeratu dute irudiz janzteko. Bertan, jostailuzko tren baten bagoian jotzen agertzen dira Alex Sardui kantaria eta gainontzeko musikariak. Gernikako taldeak argitaratzen duen seigarren diskoa da hau.


100 txirrindulari baino gehiago espero dituzte asteburuan IrriSarri Landeko enduro txapelketan

Ttikienentzako four-cross lasterketa ere eginen dute Igantzin

Igantziko IrriSarri Land aventura parkean enduro txapelketa jokatuko da asteburu honetan, IrriSarri Bike taldeak antolatuta. Ehun txirrindulari baino gehiago espero dituzte eta konpetizioa ikusteko sarrera doan izanen da.

Larunbatean entrenamenduak eginen dituzte eta igandean, 09:00etatik aitzinera jokatuko da txapelketa, haimnbat kategoriatan: kadete (15-16 urte), junior (17-18 urte), sub-23, elite, master 30, master 40, master 50, neska kadeteak, emakumeak (17 urtetik goitikoak) eta ebike edo bizikleta elektrikoak).

Kirol hau sustatzeko helburuarekin, 8 eta 14 urte bitarteko neska-mutilei zuzendutako fourcross lasterketa ere antolatu dute 13:00etan.


PPk etorkinenganako «gorrotoa» sustatu ote duen ikertzeko eskatu dute

Gurtza lege-egitasmoa kritikatu du Marotok, uste baitu meskitak «perretxikoak bezala» irekitzea ekarriko duela

Etxebizitza publikoak eskuratzeko, immigranteei baldintzak gogortzea proposatu zuen Bilboko PPk, kanpaina baten bidez. Aurrena, Bilbokoak. Etxebizitza publikoak emateko sistema justu baten alde leloarekin bataiatu zuen kanpaina, eta txartelak jarri eta 50.000 eskuorri inprimatu zituen. Mezua aztertuta, Bizkaiko SOS Arrazakeriak ondorioztatu du immigranteenganako «bazterkeria eta gorrotoa» sustatzen aritu dela Bilboko PP, eta auzitara eraman nahi du alderdia. SOS Arrazakeriako kideek idatzi bat aurkeztuko diote Bizkaiko Fiskaltzari gaur eguerdian. Eskatuko diote ikertzeko PPk Espainiako Zigor Kodeko 510. artikulua urratu ote duen. Taldeenganako bazterkeria, bortxa edo gorrotoa eragitea eta egiari kontra eginez informazio laidogarriak zabaltzea zigortzen du artikulu horrek.

Bilboko PPren kanpainak bat egin du, denboran, EAEko PPren presidente Antonio Basagoitik eginiko adierazpenekin: herritar guztientzako osasun zerbitzua aldarrikatu zuen Basagoitik, «baina, aurrena, etxekoentzat». Bilboko PP, berriz, maiatz hasieratik ari da diptikoak partitzen. Bilboko Udalaren etxebizitza publikoei buruzko araudiak immigranteei mesede egiten die, PPren esanetan. Cristina Ruiz PPren Bilboko eledunak ñabartu zuen Bilbon «bizi direnak eta lan egiten dutenak» hartu dituztela aintzat, Aurrena, Bilbokoak idatzi dutelarik.

SOS Arrazakeriako kideen esanetan, ordea, «hauteskunde helburuak» dauden honetan, aurreiritziak sutzeko arriskua dago. Bilboko PPren agiriak, berriz, zehazten du bilbotarrei kalte egiten diela etxebizitza publikoen araudiak, immigranteei laguntzen ahalegintzen delako. Delitua sumatu dute SOS Arrazakeriako kideek esan horietan, eta Bilboko Udalari ere eskea egin diote: kereila aurkezteko PPren kontra.

Gurtzarako legearen kontra

PPko beste kide batek, Javier Maroto Gasteizko alkateak, gurtza lege egitasmoaren kontra egin du, bestalde. Joan den astean aurkeztu zuen egitasmoa Eusko Jaurlaritzak; gurtzarako aretoak irekitzeko, 300 laguneko baino gutxiagoko edukiera duten lokalen kasuan, udalen baimenik ez dela beharko proposatzen du lege egitasmoak, besteak beste. Ez du begi onez ikusi Marotok: «Perretxikoakbezala sor daitezke meskitak». Marotok kopuruez hitz egin du: Gasteizen zortzi meskita daude, eta beste bat irekitzeko eskaera egina dago. Bilbon eta Donostian baino gehiago direla ohartarazi du.

Gurtzarako legeak fede guztiez badihardu ere, meskitei buruz mintzatu da Maroto; seinalatu du legeak aurrera egiten badu fruta dendak ere meskita bihurtuko direla, eta udalek ezingo dutela ezer egin. PPk gurtza lege-egitasmoaren aurka egingo duela adierazi du Marotok, eta Eudelek ere izango duela zer esana.